CELEX: 32014R0795
Language: el
Date: 2014-07-03 00:00:00
Title: Κανονισμός της Ευρωπαϊκής Κεντρικής Τράπεζας (ΕΕ) αριθ. 795/2014, της 3ης Ιουλίου 2014 , σχετικά με τις απαιτήσεις επίβλεψης για τα συστημικώς σημαντικά συστήματα πληρωμών (EKT/2014/28)

23.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 217/16
            
         ΚΑΝΟΝΙΣΜΌΣ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ (ΕΕ) αριθ. 795/2014
   της 3ης Ιουλίου 2014
   σχετικά με τις απαιτήσεις επίβλεψης για τα συστημικώς σημαντικά συστήματα πληρωμών
   
      (EKT/2014/28)
   
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως τα άρθρα 3.1, 22 και 34.1 πρώτη περίπτωση,
   Εκτιμώντας τα ακόλουθα:
   
               (1)
            
            
               Το άρθρο 127 παράγραφος 2 τέταρτη περίπτωση της Συνθήκης και το άρθρο 3.1 τέταρτη περίπτωση του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ») παρέχουν στο Ευρωσύστημα την εξουσία να προωθεί την ομαλή λειτουργία των συστημάτων πληρωμών.
            
         
               (2)
            
            
               Το Ευρωσύστημα προωθεί την ομαλή λειτουργία των συστημάτων πληρωμών, μεταξύ άλλων, με την άσκηση επίβλεψης.
            
         
               (3)
            
            
               Τον Ιανουάριο του 2001 το Ευρωσύστημα υιοθέτησε τις θεμελιώδεις αρχές για τα συστημικώς σημαντικά συστήματα πληρωμών που εκπόνησε η Επιτροπή Συστημάτων Πληρωμών και Διακανονισμού (Committee on Payment and Settlement Systems — CPSS) της Τράπεζας Διεθνών Διακανονισμών (ΤΔΔ) ως ελάχιστες απαιτήσεις για τα συστημικώς σημαντικά συστήματα πληρωμών (ΣΣΣΠ) (1).
            
         
               (4)
            
            
               Τον Απρίλιο του 2012 οι θεμελιώδεις αρχές για τα συστημικώς σημαντικά συστήματα πληρωμών αντικαταστάθηκαν από τις αρχές της CPSS και της τεχνικής επιτροπής του Διεθνούς Οργανισμού Επιτροπών Κινητών Αξιών (International Organization of Securities Commissions — IOSCO) για τις υποδομές χρηματοπιστωτικών αγορών (εφεξής «αρχές CPSS-IOSCO») (2), οι οποίες εναρμονίζουν και ενισχύουν τα υφιστάμενα διεθνή πρότυπα επίβλεψης που ισχύουν, μεταξύ άλλων, για τα ΣΣΣΠ.
            
         
               (5)
            
            
               Σύμφωνα με τις αρχές CPSS-IOSCO, τα ΣΣΣΠ θα πρέπει να υπόκεινται σε αποτελεσματική επίβλεψη βάσει σαφώς καθορισμένων και δημοσιοποιημένων κριτηρίων, λόγω της δυνατότητάς τους να προκαλέσουν συστημικούς κινδύνους σε περίπτωση που δεν προστατεύονται επαρκώς από τους κινδύνους στους οποίους εκτίθενται. Επιπλέον, οι αρμόδιες αρχές θα πρέπει να διαθέτουν επαρκείς εξουσίες και πόρους για την εκτέλεση των σχετικών καθηκόντων τους, περιλαμβανομένης της λήψης διορθωτικών μέτρων. Η CPSS-IOSCO συνιστά την εφαρμογή των ανωτέρω αρχών στο μέγιστο βαθμό που επιτρέπουν τα εθνικά νομικά και κανονιστικά πλαίσια.
            
         
               (6)
            
            
               Συνεπώς, και προκειμένου να διασφαλίζεται η αποτελεσματικότητα και ευρωστία των ΣΣΣΠ, η Ευρωπαϊκή Κεντρική Τράπεζα (ΕΚΤ) αποφάσισε την εφαρμογή των αρχών CPSS-IOSCO μέσω της θέσπισης κανονισμού. Και οι αρχές άλλων χωρών αναμένεται να εισαγάγουν και να εφαρμόσουν με παρόμοιο τρόπο τις αρχές CPSS-IOSCO στο οικείο νομοθετικό και κανονιστικό πλαίσιο στο μέγιστο βαθμό που αυτό επιτρέπει.
            
         
               (7)
            
            
               Ο παρών κανονισμός καλύπτει τα ΣΣΣΠ, περιλαμβανομένων τόσο των συστημάτων πληρωμών μεγάλης αξίας όσο και των συστημάτων πληρωμών μικρής αξίας με συστημική σημασία. Εφαρμόζεται στα συστήματα πληρωμών τα οποία διαχειρίζονται οι κεντρικές τράπεζες και ιδιωτικοί φορείς. Οι αρχές CPSS-IOSCO αναγνωρίζουν την ύπαρξη εξαιρετικών περιπτώσεων στις οποίες η εφαρμογή τους στα συστήματα πληρωμών τα οποία διαχειρίζονται οι κεντρικές τράπεζες διαφοροποιείται, εξαιτίας απαιτήσεων που καθορίζονται στο οικείο νομοθετικό και κανονιστικό πλαίσιο ή για λόγους πολιτικής. Το γεγονός ότι το Ευρωσύστημα επιδιώκει στόχους δημόσιας πολιτικής και διαθέτει αρμοδιότητες και θεσμικό καθεστώς που καθορίζονται στη Συνθήκη και το καταστατικό του ΕΣΚΤ συνεπάγεται ότι τα ΣΣΣΠ του Ευρωσυστήματος μπορούν να εξαιρούνται από ορισμένες απαιτήσεις του παρόντος κανονισμού. Εν όψει τούτου, τα ΣΣΣΠ του Ευρωσυστήματος θα πρέπει να εξαιρούνται από συγκεκριμένες απαιτήσεις οι οποίες αφορούν τη διακυβέρνηση, τα σχέδια εκκαθάρισης, τα ίδια κεφάλαια και τα ρευστά διαθέσιμα, τις παρεχόμενες ασφάλειες και τους επενδυτικούς κινδύνους και οι οποίες καλύπτουν τα ίδια πεδία με τις αντίστοιχες απαιτήσεις που έχει θεσπίσει επίσημα το διοικητικό συμβούλιο. Οι εξαιρέσεις αυτές εξειδικεύονται σε σειρά διατάξεων του παρόντος κανονισμού.
            
         
               (8)
            
            
               Σύμφωνα με την κατευθυντήρια γραμμή ΕΚΤ/2012/27, της 5ης Δεκεμβρίου 2012, σχετικά με το Διευρωπαϊκό Αυτοματοποιημένο σύστημα Ταχείας Μεταφοράς Κεφαλαίων και Διακανονισμού σε Συνεχή Χρόνο (TARGET2) (3), το TARGET2 διαθέτει αποκεντρωμένη δομή που συνδέει μεταξύ τους πολυάριθμα συστήματα πληρωμών. Τα συστήματα που αποτελούν τις συνιστώσες του TARGET2 είναι εναρμονισμένα στον μέγιστο δυνατό βαθμό, με ορισμένες εξαιρέσεις λόγω περιορισμών που απορρέουν από το εκάστοτε εθνικό δίκαιο. Το TARGET2 χαρακτηρίζεται επίσης από μία ενιαία τεχνική πλατφόρμα, την επονομαζόμενη ενιαία κοινή πλατφόρμα. Το διοικητικό συμβούλιο διαθέτει τελική αρμοδιότητα για το TARGET2 και διασφαλίζει τη δημόσια λειτουργία του: η ανωτέρω ρύθμιση διακυβέρνησης αντικατοπτρίζεται στην επίβλεψη του TARGET2.
            
         
               (9)
            
            
               Η αποτελεσματικότητα και η ευρωστία ενός ΣΣΣΠ απαιτούν τη συμμόρφωσή του με την οικεία εφαρμοστέα εθνική νομοθεσία, καθώς επίσης και σαφείς κανόνες, διαδικασίες και συμβάσεις όσον αφορά τη λειτουργία του. Η συμμόρφωση με τη νομοθεσία αφορά τα νομικά συστήματα όλων των χωρών στις οποίες δραστηριοποιείται ο διαχειριστής ΣΣΣΠ ή οι συμμετέχοντες σε αυτό.
            
         
               (10)
            
            
               Η αποτελεσματικότητα και η ευρωστία ενός ΣΣΣΠ εξαρτώνται και από τη σαφήνεια και καταλληλότητα των ρυθμίσεων διακυβέρνησής του, οι οποίες πρέπει να τεκμηριώνονται σαφώς.
            
         
               (11)
            
            
               Ένα εύρωστο και εξελισσόμενο πλαίσιο για τη συνολική διαχείριση νομικών κινδύνων, πιστωτικών κινδύνων, κινδύνων ρευστότητας, λειτουργικών κινδύνων, γενικών επιχειρηματικών κινδύνων, κινδύνων θεματοφυλακής, επενδυτικών και άλλων κινδύνων είναι απαραίτητο για τον εντοπισμό, τον υπολογισμό, την παρακολούθηση και τη διαχείριση ολόκληρου του φάσματος των κινδύνων που προκύπτουν σε ορισμένο διαχειριστή ΣΣΣΠ ή τους οποίους αναλαμβάνει αυτός. Το ίδιο ισχύει επίσης όσον αφορά την ευρωστία και ευελιξία του πλαισίου παροχής ασφαλειών που εφαρμόζει ο διαχειριστής ΣΣΣΠ, των κανόνων και διαδικασιών που εφαρμόζονται ως προς αυτόν σε περίπτωση αθέτησης υποχρέωσης συμμετέχοντος και των σχεδίων επιχειρησιακής συνέχειας.
            
         
               (12)
            
            
               Η μείωση του συστημικού κινδύνου απαιτεί, μεταξύ άλλων, το αμετάκλητο του διακανονισμού. Η Ένωση εξέδωσε την οδηγία 98/26/ΕΚ του Ευρωπαϊκού Κοινοβουλίου και του Συμβουλίου, της 19ης Μαΐου 1998, σχετικά με το αμετάκλητο του διακανονισμού στα συστήματα πληρωμών και στα συστήματα διακανονισμού αξιογράφων (4). Κατ' επιταγή της οδηγίας 98/26/ΕΚ, οι κανόνες για τα συστήματα που ορίζονται σύμφωνα με αυτή προσδιορίζουν τη χρονική στιγμή εισαγωγής των εντολών μεταβίβασης στα εν λόγω συστήματα (μετά την οποία οι εντολές μεταβίβασης καθίστανται νομικά εκτελεστές, και μάλιστα δεσμευτικές για τους τρίτους ακόμη και σε περίπτωση εφαρμογής διαδικασίας αφερεγγυότητας εις βάρος συμμετέχοντος) και τη χρονική στιγμή κατά την οποία οι εν λόγω εντολές μεταβίβασης καθίστανται αμετάκλητες. Επιπλέον, ενδείκνυται ο ενδοημερήσιος διακανονισμός ή ο διακανονισμός σε συνεχή χρόνο, εάν είναι συμβατοί με το γενικό επιχειρηματικό μοντέλο του ΣΣΣΠ και απαραίτητοι προκειμένου ο διαχειριστής ΣΣΣΠ και οι συμμετέχοντες σε αυτό να είναι σε θέση να διαχειρίζονται τον πιστωτικό κίνδυνο και τον κίνδυνο ρευστότητας που τους αναλογούν.
            
         
               (13)
            
            
               Η εφαρμογή κριτηρίων συμμετοχής σε ΣΣΣΠ τα οποία είναι αντικειμενικά, βασίζονται στον κίνδυνο και δημοσιοποιούνται, και τα οποία καθιστούν δυνατή τη δίκαιη και (με την επιφύλαξη αποδεκτών προτύπων ελέγχου κινδύνων) ανοιχτή πρόσβαση σε ΣΣΣΠ, προάγει την ασφάλεια και αποτελεσματικότητα των ΣΣΣΠ και των αγορών που αυτά εξυπηρετούν, χωρίς να περιορίζει δυσανάλογα την ελεύθερη παροχή υπηρεσιών.
            
         
               (14)
            
            
               Οι διατάξεις του παρόντος κανονισμού που απαιτούν από τον διαχειριστή ενός ΣΣΣΠ να συλλέγει, να επεξεργάζεται και να διαβιβάζει δεδομένα θα πρέπει να εφαρμόζονται με την επιφύλαξη τυχόν κανόνων που ισχύουν για την προστασία των δεδομένων των συμμετεχόντων ή των πελατών.
            
         
               (15)
            
            
               Ένα εν γένει αποδοτικό και αποτελεσματικό ΣΣΣΠ με σαφώς καθορισμένους, μετρήσιμους και επιτεύξιμους σκοπούς και στόχους είναι καλύτερα προετοιμασμένο για την εκπλήρωση των αναγκών των συμμετεχόντων σε αυτό και των αγορών που εξυπηρετεί.
            
         
               (16)
            
            
               Η ΕΚΤ προσφεύγει στις εθνικές κεντρικές τράπεζες για την εκτέλεση καθηκόντων του ΕΣΚΤ στο βαθμό που τούτο κρίνεται εφικτό και σκόπιμο.
            
         
               (17)
            
            
               Οι απαιτήσεις που καθορίζονται στον παρόντα κανονισμό είναι ανάλογες των συγκεκριμένων κινδύνων και ανοιγμάτων των ΣΣΣΠ.
            
         
               (18)
            
            
               Αφενός, η δυνατότητα, των αρμόδιων αρχών να απαιτούν διορθωτικά μέτρα για την αποκατάσταση ή την αποφυγή περιπτώσεων υποτροπής όσον αφορά τη μη συμμόρφωση με τον παρόντα κανονισμό και, αφετέρου, η δυνατότητα της ΕΚΤ να επιβάλλει αποτελεσματικές, αναλογικές και αποτρεπτικές κυρώσεις για τις παραβάσεις του παρόντος κανονισμού αποτελούν ουσιώδη στοιχεία για την εφαρμογή των αρχών CPSS-IOSCO στον μέγιστο δυνατό βαθμό που επιτρέπεται από τη Συνθήκη και το καταστατικό του ΕΣΚΤ.
            
         
               (19)
            
            
               Είναι απαραίτητο να προβλεφθεί μεταβατική περίοδος για τη συμμόρφωση με τις απαιτήσεις επίβλεψης που καθορίζονται στον παρόντα κανονισμό, ώστε οι διαχειριστές ΣΣΣΠ να είναι σε θέση να εξοικειωθούν με αυτές και να τις εφαρμόσουν,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο και πεδίο εφαρμογής
   1.   Ο παρών κανονισμός καθορίζει τις απαιτήσεις επίβλεψης για τα ΣΣΣΠ.
   2.   Το διοικητικό συμβούλιο εκδίδει απόφαση η οποία προσδιορίζει τα συστήματα πληρωμών που υπόκεινται στον παρόντα κανονισμό, τους διαχειριστές τους και τις αρμόδιες αρχές. Ο σχετικός κατάλογος τηρείται στον διαδικτυακό τόπο της ΕΚΤ και επικαιροποιείται μετά από κάθε μεταβολή.
   3.   Ένα σύστημα πληρωμών χαρακτηρίζεται ως ΣΣΣΠ εφόσον: α) μπορεί να γνωστοποιηθεί ως σύστημα σύμφωνα με την οδηγία 98/26/ΕΚ από κράτος μέλος με νόμισμα το ευρώ ή ο διαχειριστής του είναι εγκατεστημένος στη ζώνη του ευρώ, συμπεριλαμβανομένης της διαχείρισης μέσω υποκαταστήματος· και β) συντρέχουν τουλάχιστον δύο από τα ακόλουθα κατά τη διάρκεια ενός ημερολογιακού έτους:
   
               i)
            
            
               η συνολική ημερήσια μέση αξία των πληρωμών σε ευρώ που υποβάλλονται σε επεξεργασία υπερβαίνει τα 10 δισεκατ. ευρώ·
            
         
               ii)
            
            
               το μερίδιο αγοράς που κατέχει είναι τουλάχιστον ένα από τα ακόλουθα:
               
                           —
                        
                        
                           το 15 % του συνολικού όγκου των πληρωμών σε ευρώ·
                        
                     
                           —
                        
                        
                           το 5 % του συνολικού όγκου των διασυνοριακών πληρωμών σε ευρώ·
                        
                     
                           —
                        
                        
                           το 75 % του συνολικού όγκου των πληρωμών σε ευρώ σε επίπεδο κράτους μέλους με νόμισμα το ευρώ·
                        
                     
         
               iii)
            
            
               η διασυνοριακή δραστηριότητά του (ήτοι συμμετέχοντες εγκατεστημένοι σε χώρα διαφορετική από εκείνη του διαχειριστή του ΣΣΣΠ ή/και οι διασυνοριακές ζεύξεις με άλλα συστήματα πληρωμών) αφορά πέντε ή περισσότερες χώρες και παράγει τουλάχιστον το 33 % του συνολικού όγκου των πληρωμών σε ευρώ που υποβάλλονται σε επεξεργασία από το εν λόγω ΣΣΣΠ·
            
         
               iv)
            
            
               χρησιμοποιείται για τον διακανονισμό άλλων υποδομών χρηματοπιστωτικών αγορών.
            
         4.   Οι διαχειριστές ΣΣΣΠ διασφαλίζουν τη συμμόρφωση του ΣΣΣΠ που διαχειρίζονται με τις απαιτήσεις των άρθρων 3 έως 21.
   Άρθρο 2
   Ορισμοί
   Για τους σκοπούς του παρόντος κανονισμού νοούνται ως:
   1)   «σύστημα πληρωμών»: τυπική συμφωνία μεταξύ τριών ή περισσότερων συμμετεχόντων, στους οποίους δεν υπολογίζονται τράπεζες διακανονισμού, κεντρικοί αντισυμβαλλόμενοι, γραφεία συμψηφισμού ή έμμεσοι συμμετέχοντες, η οποία περιλαμβάνει κοινούς κανόνες και τυποποιημένες ρυθμίσεις για την εκτέλεση εντολών μεταβίβασης μεταξύ των συμμετεχόντων·
   2)   «εντολή μεταβίβασης»: ο όρος έχει την ίδια έννοια με αυτή που του αποδίδεται στο άρθρο 2 στοιχείο θ) πρώτη περίπτωση της οδηγίας 98/26/ΕΚ·
   3)   «συστημικός κίνδυνος»: σε περίπτωση μη τήρησης των υποχρεώσεων κάποιου συμμετέχοντα ή του διαχειριστή ΣΣΣΠ σε συγκεκριμένο ΣΣΣΠ, ο κίνδυνος να προκληθεί εξ αυτού αδυναμία τήρησης των υποχρεώσεων άλλων συμμετεχόντων ή/και του διαχειριστή ΣΣΣΠ όταν αυτές καταστούν ληξιπρόθεσμες, ενδεχομένως με δευτερογενείς επιδράσεις απειλητικές για τη σταθερότητα του χρηματοπιστωτικού συστήματος ή την εμπιστοσύνη σε αυτό·
   4)   «διαχειριστής ΣΣΣΠ»: νομική οντότητα που ευθύνεται νομικά για τη λειτουργία ενός ΣΣΣΠ·
   5)   «αρμόδια αρχή»: κεντρική τράπεζα του Ευρωσυστήματος που διαθέτει κύρια αρμοδιότητα επίβλεψης και προσδιορίζεται ως τέτοια σύμφωνα με το άρθρο 1 παράγραφος 2·
   6)   «ΣΣΣΠ του Ευρωσυστήματος»: ΣΣΣΠ του οποίου ιδιοκτήτης και διαχειριστής είναι κεντρική τράπεζα του Ευρωσυστήματος·
   7)   «νομικός κίνδυνος»: κίνδυνος που απορρέει από την εφαρμογή νομοθετικής ή κανονιστικής ρύθμισης και συνήθως συνεπάγεται ζημία·
   8)   «πιστωτικός κίνδυνος»: ο κίνδυνος ορισμένος αντισυμβαλλόμενος, είτε συμμετέχων είτε άλλη οντότητα, να μην είναι σε θέση να τηρήσει πλήρως τις χρηματοοικονομικές υποχρεώσεις του όταν αυτές καταστούν ληξιπρόθεσμες ή οποτεδήποτε στη συνέχεια·
   9)   «κίνδυνος ρευστότητας»: ο κίνδυνος ορισμένος αντισυμβαλλόμενος, είτε συμμετέχων είτε άλλη οντότητα, να μην διαθέτει επαρκή κεφάλαια για να τηρήσει τις χρηματοοικονομικές υποχρεώσεις του όταν αυτές καταστούν ληξιπρόθεσμες, αν και ενδέχεται να διαθέτει επαρκή κεφάλαια για τον σκοπό αυτόν στο μέλλον·
   10)   «λειτουργικός κίνδυνος»: ο κίνδυνος πρόκλησης μείωσης, υποβάθμισης ή διακοπής υπηρεσιών που παρέχονται από ΣΣΣΠ λόγω προβλημάτων στα συστήματα πληροφορικής ή στις εσωτερικές διαδικασίες, ανθρώπινου λάθους, σφαλμάτων στη διαχείριση ή διαταραχών οφειλόμενων σε εξωτερικά γεγονότα ή σε υπηρεσίες εξωτερικών συνεργατών ·
   11)   «κίνδυνος θεματοφυλακής»: κίνδυνος πρόκλησης ζημίας σε περιουσιακά στοιχεία που τελούν υπό φύλαξη σε περίπτωση αφερεγγυότητας, αμέλειας, απάτης, κακής διαχείρισης ή ανεπαρκούς τήρησης αρχείου από τον θεματοφύλακα ή υποθεματοφύλακα·
   12)   «επενδυτικός κίνδυνος»: κίνδυνος πρόκλησης ζημίας που αντιμετωπίζει διαχειριστής ΣΣΣΠ ή συμμετέχων όταν ο διαχειριστής ΣΣΣΠ επενδύει ίδιους πόρους ή πόρους των συμμετεχόντων, π.χ. ασφάλειες·
   13)   «κίνδυνος αγοράς»: κίνδυνος πρόκλησης ζημίας σε θέσεις εντός και εκτός ισολογισμού, ο οποίος απορρέει από μεταβολές στις αγοραίες τιμές·
   14)   «σύστημα προθεσμιακού καθαρού διακανονισμού»: σύστημα διακανονισμού σε καθαρή βάση στο τέλος προκαθορισμένου κύκλου διακανονισμού, π.χ. στο τέλος ή κατά τη διάρκεια μιας εργάσιμης ημέρας·
   15)   «διασυνοριακή ασφάλεια»: ασφάλεια η οποία ενέχει ένα τουλάχιστον από τα ακόλουθα στοιχεία αλλοδαπότητας από την οπτική της χώρας στην οποία γίνονται αποδεκτά ως ασφάλεια τα οικεία περιουσιακά στοιχεία: α) το νόμισμα· β) τη χώρα στην οποία βρίσκονται τα περιουσιακά στοιχεία· ή γ) τη χώρα στην οποία είναι εγκατεστημένος ο εκδότης·
   16)   «διασυνοριακή πληρωμή»: πληρωμή μεταξύ συμμετεχόντων εγκατεστημένων σε διαφορετικές χώρες·
   17)   «υποδομή χρηματοπιστωτικής αγοράς»: πολυμερές σύστημα μεταξύ συμμετεχόντων ιδρυμάτων, περιλαμβανομένου του διαχειριστή του συστήματος, το οποίο χρησιμοποιείται για την εκκαθάριση, τον διακανονισμό ή την καταγραφή πληρωμών, τίτλων, παραγώγων ή άλλων χρηματοπιστωτικών συναλλαγών·
   18)   «συμμετέχων»: οντότητα η οποία ταυτοποιείται ή αναγνωρίζεται από σύστημα πληρωμών και η οποία, άμεσα ή έμμεσα, δικαιούται να αποστέλλει εντολές μεταβίβασης προς το εν λόγω σύστημα και είναι σε θέση να λαμβάνει εντολές μεταβίβασης από αυτό·
   19)   «συμβούλιο»: το διοικητικό ή εποπτικό συμβούλιο ενός διαχειριστή ΣΣΣΠ, ή αμφότερα, σύμφωνα με την εθνική νομοθεσία·
   20)   «διοίκηση»: οι εκτελεστικοί διευθυντές, ήτοι μέλη του ενιαίου συμβουλίου που ασχολούνται με θέματα καθημερινής διαχείρισης του διαχειριστή ΣΣΣΠ και μέλη του διευθυντικού συμβουλίου του διαχειριστή ΣΣΣΠ σε περίπτωση δυαδικού συστήματος συμβουλίων·
   21)   «ενδιαφερόμενα μέρη»: συμμετέχοντες, υποδομές χρηματοπιστωτικών αγορών που έχουν αντίκτυπο επί των κινδύνων ΣΣΣΠ και, κατά περίπτωση, λοιποί επηρεαζόμενοι παράγοντες της αγοράς·
   22)   «πιστωτικό άνοιγμα»: ποσό ή αξία για το οποίο υπάρχει ο κίνδυνος μη διακανονισμού στο σύνολό του από τον συμμετέχοντα όταν καταστεί ληξιπρόθεσμο ή οποτεδήποτε στη συνέχεια·
   23)   «ασφάλεια»: περιουσιακό στοιχείο ή δέσμευση τρίτου που χρησιμοποιείται από τον ασφαλειοδότη προς εξασφάλιση υποχρέωσής του έναντι του ασφαλειολήπτη. Η ασφάλεια μπορεί να είναι εγχώρια ή διασυνοριακή·
   24)   «πάροχος ρευστότητας»: πάροχος μετρητών σύμφωνα με το άρθρο 5 παράγραφος 3, το άρθρο 6 παράγραφος 5 και το άρθρο 8 παράγραφοι 1, 9 και 11 ή περιουσιακών στοιχείων σύμφωνα με το άρθρο 8 παράγραφος 4, περιλαμβανομένων των συμμετεχόντων σε ΣΣΣΠ ή τρίτων·
   25)   «ακραίες αλλά λογικοφανείς συνθήκες αγοράς»: ολοκληρωμένο σύνολο ιστορικών και υποθετικών συνθηκών, περιλαμβανομένων των περιόδων με τις μεγαλύτερες διακυμάνσεις που έχουν σημειωθεί στις αγορές στις οποίες το ΣΣΣΠ παρέχει τις υπηρεσίες του·
   26)   «προβλεπόμενη ημερομηνία διακανονισμού»: ημερομηνία η οποία εισάγεται στο ΣΣΣΠ από τον αποστολέα εντολής μεταβίβασης ως ημερομηνία διακανονισμού·
   27)   «γενικός επιχειρηματικός κίνδυνος»: κάθε πιθανή απομείωση της χρηματοοικονομικής θέσης του ΣΣΣΠ ως οικονομικής επιχείρησης, η οποία οφείλεται στην πτώση των εσόδων ή την αύξηση των εξόδων του, με αποτέλεσμα τα έξοδα να υπερβαίνουν τα έσοδα και να προκύπτει ζημία καταλογιστέα στο κεφάλαιο·
   28)   «σχέδιο ανάκαμψης»: σχέδιο που καταρτίζεται από διαχειριστή ΣΣΣΠ για την αποκατάσταση της ομαλής λειτουργίας του ΣΣΣΠ·
   29)   «σχέδιο συντεταγμένης εκκαθάρισης»: σχέδιο που καταρτίζεται από διαχειριστή ΣΣΣΠ για την εύρυθμη παύση των εργασιών του ΣΣΣΠ·
   30)   «ουσιώδης»: όρος που χαρακτηρίζει έναν κίνδυνο, μια εξάρτηση ή/και μια μεταβολή που δύναται να επηρεάζει την ικανότητα μιας οντότητας να εκτελεί ή να παρέχει υπηρεσίες με τον αναμενόμενο τρόπο·
   31)   «οικείες αρχές»: οι αρχές οι οποίες έχουν έννομο συμφέρον πρόσβασης στις πληροφορίες ΣΣΣΠ για τους σκοπούς της τήρησης των προβλεπόμενων από το νόμο υποχρεώσεών τους, π.χ. αρχές εξυγίανσης και εποπτικές αρχές μεγάλων συμμετεχόντων·
   32)   «κεφαλαιακός κίνδυνος»: ο κίνδυνος να απολέσει ο αντισυμβαλλόμενος την πλήρη αξία συναλλαγής, δηλαδή είτε ο κίνδυνος ο πωλητής χρηματοπιστωτικού περιουσιακού στοιχείου να παραδώσει αμετάκλητα το περιουσιακό στοιχείο, χωρίς όμως να πληρωθεί, είτε ο κίνδυνος ο αγοραστής χρηματοπιστωτικού περιουσιακού στοιχείου να προβεί σε αμετάκλητη πληρωμή, χωρίς όμως να παραλάβει το περιουσιακό στοιχείο·
   33)   «τράπεζα θεματοφυλακής»: τράπεζα που τηρεί και φυλάσσει τα χρηματοοικονομικά περιουσιακά στοιχεία τρίτων·
   34)   «τράπεζα διακανονισμού»: τράπεζα που τηρεί λογαριασμούς οι οποίοι αφορούν πληρωμές και μέσω των οποίων λαμβάνει χώρα η εκπλήρωση υποχρεώσεων που απορρέουν από σύστημα πληρωμών·
   35)   «φορέας nostro»: τράπεζα την οποία χρησιμοποιούν οι συμμετέχοντες σε ένα ΣΣΣΠ για τον διακανονισμό·
   36)   «μονομερής πληρωμή»: πληρωμή που συνίσταται σε μία μόνο μεταφορά κεφαλαίων σε ένα νόμισμα·
   37)   «διμερής πληρωμή»: πληρωμή που συνίσταται σε δύο μεταφορές κεφαλαίων σε διαφορετικά νομίσματα στο πλαίσιο συστήματος διακανονισμού που λειτουργεί με βάση την αρχή της πληρωμής του αντιτίμου με ταυτόχρονη παράδοση της αξίας (exchange-for-value)·
   38)   «κίνδυνος δυσμενούς συσχέτισης» (wrong-way risk): κίνδυνος που προκύπτει από άνοιγμα έναντι συγκεκριμένου συμμετέχοντα ή εκδότη όταν η ασφάλεια που παρέχει ο εν λόγω συμμετέχων ή εκδίδει ο εν λόγω εκδότης παρουσιάζει υψηλή συσχέτιση με τον πιστωτικό του κίνδυνο·
   39)   «εργάσιμη ημέρα»: ο όρος έχει την ίδια έννοια με αυτή που του αποδίδεται στο άρθρο 2 στοιχείο ιδ) της οδηγίας 98/26/ΕΚ.
   Άρθρο 3
   Νομική αρτιότητα
   1.   Ο διαχειριστής ΣΣΣΠ αξιολογεί κατά πόσο η νομοθεσία που ισχύει σε κάθε οικείο νομικό σύστημα παρέχει υψηλό βαθμό ασφάλειας δικαίου και υποστηρίζει κάθε ουσιώδη πτυχή των δραστηριοτήτων του ΣΣΣΠ.
   2.   Ο διαχειριστής ΣΣΣΠ θεσπίζει τους κανόνες και τις διαδικασίες του ΣΣΣΠ και συνάπτει συμβάσεις· τα ανωτέρω διακρίνονται από σαφήνεια και συνάδουν με την ισχύουσα νομοθεσία σε όλα τα οικεία νομικά συστήματα.
   3.   Ο διαχειριστής ΣΣΣΠ είναι σε θέση να ενημερώνει με σαφή και κατανοητό τρόπο την αρμόδια αρχή, τους συμμετέχοντες και, κατά περίπτωση, τους πελάτες των συμμετεχόντων για τη νομοθεσία, τους κανόνες, τις διαδικασίες και τις συμβάσεις που ισχύουν για τη λειτουργία του ΣΣΣΠ.
   4.   Ο διαχειριστής ΣΣΣΠ λαμβάνει μέτρα προκειμένου να διασφαλίζει ότι οι κανόνες, οι διαδικασίες και οι συμβάσεις του εφαρμόζονται και εκτελούνται σε όλα τα οικεία νομικά συστήματα και ότι οι ενέργειες στις οποίες προβαίνει βάσει των κανόνων, διαδικασιών και συμβάσεων δεν θα υπόκεινται σε ακύρωση, αναστροφή ή αναστολή.
   5.   Ο διαχειριστής ΣΣΣΠ που δραστηριοποιείται επιχειρηματικά σε περισσότερα από ένα νομικά συστήματα εντοπίζει και μετριάζει τους κινδύνους που απορρέουν από ενδεχόμενη σύγκρουση κανόνων δικαίου.
   6.   Ο διαχειριστής ΣΣΣΠ καταβάλλει κάθε προσπάθεια προκειμένου να διασφαλιστεί ο ορισμός του ΣΣΣΠ ως συστήματος σύμφωνα με την οδηγία 98/26/ΕΚ.
   Άρθρο 4
   Διακυβέρνηση
   1.   Ο διαχειριστής ΣΣΣΠ διαθέτει τεκμηριωμένους στόχους οι οποίοι θέτουν την ασφάλεια και την αποτελεσματικότητα του ΣΣΣΠ ως υψηλή προτεραιότητα. Οι στόχοι υποστηρίζουν ρητά τη χρηματοπιστωτική σταθερότητα και άλλους σχετικούς λόγους δημοσίου συμφέροντος, ιδίως τις ανοιχτές και αποτελεσματικές χρηματοπιστωτικές αγορές.
   2.   Ο διαχειριστής ΣΣΣΠ διαθέτει τεκμηριωμένες ρυθμίσεις διακυβέρνησης, οι οποίες καθορίζουν σαφείς και άμεσες ιεραρχικές σχέσεις ευθύνης και λογοδοσίας. Οι ανωτέρω ρυθμίσεις καθίστανται διαθέσιμες στην αρμόδια αρχή, στους ιδιοκτήτες και τους συμμετέχοντες. Ο διαχειριστής ΣΣΣΠ καταρτίζει περίληψη των ανωτέρω, η οποία καθίσταται διαθέσιμη στο κοινό.
   3.   Τα καθήκοντα και οι αρμοδιότητες του συμβουλίου οριοθετούνται με σαφήνεια και περιλαμβάνουν σωρευτικά τα ακόλουθα:
   
               α)
            
            
               τον καθορισμό σαφών στρατηγικών στόχων για το ΣΣΣΠ·
            
         
               β)
            
            
               τον καθορισμό τεκμηριωμένων διαδικασιών για τη λειτουργία του ΣΣΣΠ, περιλαμβανομένων των διαδικασιών για τον εντοπισμό, την αντιμετώπιση και τη διαχείριση συγκρούσεων συμφερόντων των μελών του ίδιου του συμβουλίου·
            
         
               γ)
            
            
               τη διασφάλιση της αποτελεσματικής επιλογής, παρακολούθησης και, εφόσον κρίνεται σκόπιμο, απομάκρυνσης των μελών της διοίκησης, με εξαίρεση τα ΣΣΣΠ του Ευρωσυστήματος·
            
         
               δ)
            
            
               τον καθορισμό των κατάλληλων πολιτικών αμοιβών, σύμφωνα με τις βέλτιστες πρακτικές και με βάση τα μακροπρόθεσμα επιτεύγματα, με εξαίρεση τα ΣΣΣΠ του Ευρωσυστήματος.
            
         4.   Με εξαίρεση τα ΣΣΣΠ του Ευρωσυστήματος, το συμβούλιο εξετάζει τη συνολική του επίδοση, καθώς και την επίδοση ενός εκάστου των μελών του τουλάχιστον σε ετήσια βάση.
   5.   Η σύνθεση του συμβουλίου διασφαλίζει την ακεραιότητα αυτού και, με εξαίρεση τα ΣΣΣΠ του Ευρωσυστήματος, τον κατάλληλο συνδυασμό τεχνικών δεξιοτήτων, γνώσης και εμπειρίας σε θέματα που άπτονται των ΣΣΣΠ και της χρηματοπιστωτικής αγοράς εν γένει, ώστε το συμβούλιο να είναι σε θέση να εκπληρώνει τα καθήκοντα και τις αρμοδιότητές του. Η σύνθεση του συμβουλίου εξαρτάται επίσης από τον γενικό καταμερισμό αρμοδιοτήτων με βάση την εθνική νομοθεσία. Με εξαίρεση τα ΣΣΣΠ του Ευρωσυστήματος, εφόσον το επιτρέπει η εθνική νομοθεσία, το συμβούλιο περιλαμβάνει και μη εκτελεστικά μέλη.
   6.   Τα καθήκοντα, οι αρμοδιότητες και οι ιεραρχικές σχέσεις της διοίκησης οριοθετούνται με σαφήνεια. Η σύνθεση διασφαλίζει την ακεραιότητα και τον κατάλληλο συνδυασμό τεχνικών δεξιοτήτων, γνώσης και εμπειρίας σε θέματα που άπτονται των ΣΣΣΠ και της χρηματοπιστωτικής αγοράς εν γένει, ώστε η διοίκηση να είναι σε θέση να ασκεί τις αρμοδιότητές της όσον αφορά τη λειτουργία και τη διαχείριση κινδύνων του διαχειριστή ΣΣΣΠ. Υπό την καθοδήγηση του συμβουλίου, η διοίκηση ασκεί όλες τις παρακάτω αρμοδιότητες, διασφαλίζοντας ότι:
   
               α)
            
            
               οι δραστηριότητες του διαχειριστή ΣΣΣΠ συνάδουν με τους στόχους του, τη στρατηγική του και το επίπεδο ανοχής κινδύνου·
            
         
               β)
            
            
               οι εσωτερικοί έλεγχοι και οι σχετικές διαδικασίες καταρτίζονται, εκτελούνται και επιβλέπονται δεόντως, ώστε να προάγουν τους στόχους του διαχειριστή ΣΣΣΠ·
            
         
               γ)
            
            
               οι εσωτερικοί έλεγχοι και οι σχετικές διαδικασίες υπόκεινται σε τακτική επανεξέταση και έλεγχο από κατάλληλα εκπαιδευμένες και επαρκώς στελεχωμένες υπηρεσίες διαχείρισης κινδύνων και εσωτερικού ελέγχου·
            
         
               δ)
            
            
               υπάρχει ενεργή συμμετοχή στη διαδικασία ελέγχου κινδύνων·
            
         
               ε)
            
            
               το πλαίσιο διαχείρισης κινδύνων του ΣΣΣΠ διαθέτει επαρκείς πόρους.
            
         7.   Το συμβούλιο θεσπίζει και επιβλέπει ένα τεκμηριωμένο πλαίσιο διαχείρισης κινδύνων, το οποίο:
   
               α)
            
            
               περιλαμβάνει την πολιτική ανοχής κινδύνου του διαχειριστή ΣΣΣΠ·
            
         
               β)
            
            
               αναθέτει ευθύνες και επιβάλλει υποχρεώσεις λογοδοσίας για τις αποφάσεις που αφορούν κινδύνους·
            
         
               γ)
            
            
               ρυθμίζει τη λήψη αποφάσεων σε περιόδους κρίσης και περιπτώσεις έκτακτης ανάγκης·
            
         
               δ)
            
            
               ρυθμίζει τις λειτουργίες εσωτερικού ελέγχου.
            
         Το συμβούλιο διασφαλίζει ότι οι υπηρεσίες διαχείρισης κινδύνων και εσωτερικού ελέγχου διαθέτουν επαρκείς εξουσίες, ανεξαρτησία, πόρους και πρόσβαση στο συμβούλιο.
   8.   Το συμβούλιο διασφαλίζει ότι οι σημαντικές αποφάσεις που επηρεάζουν την τεχνική και λειτουργική οργάνωση του ΣΣΣΠ, τους κανόνες και τη συνολική στρατηγική, ιδίως όσον αφορά την επιλογή μηχανισμού εκκαθάρισης και διακανονισμού, τη λειτουργική δομή, το εύρος των προϊόντων που εκκαθαρίζονται ή διακανονίζονται και τη χρήση της τεχνολογίας και των διαδικασιών, αντικατοπτρίζουν δεόντως το έννομο συμφέρον των ενδιαφερομένων μερών του ΣΣΣΠ. Η γνώμη των ενδιαφερομένων μερών και, όταν κρίνεται σκόπιμο, του κοινού ζητείται σε εύλογο χρονικό διάστημα πριν από τη λήψη των εν λόγω αποφάσεων.
   Άρθρο 5
   Πλαίσιο για την ολοκληρωμένη διαχείριση κινδύνων
   1.   Ο διαχειριστής ΣΣΣΠ θεσπίζει και τηρεί ένα άρτιο πλαίσιο διαχείρισης κινδύνων για τον πλήρη εντοπισμό, μέτρηση, παρακολούθηση και διαχείριση του συνόλου των κινδύνων που ανακύπτουν στο ΣΣΣΠ ή τους οποίους αναλαμβάνει το ΣΣΣΠ. Επανεξετάζει το πλαίσιο διαχείρισης κινδύνων τουλάχιστον σε ετήσια βάση. Το πλαίσιο διαχείρισης κινδύνων:
   
               α)
            
            
               περιλαμβάνει την πολιτική ανοχής κινδύνου του διαχειριστή ΣΣΣΠ και κατάλληλα εργαλεία διαχείρισης κινδύνου·
            
         
               β)
            
            
               αναθέτει ευθύνες και επιβάλλει υποχρεώσεις λογοδοσίας για τις αποφάσεις που αφορούν κινδύνους·
            
         
               γ)
            
            
               ρυθμίζει τη λήψη αποφάσεων σε καταστάσεις έκτακτης ανάγκης που σχετίζονται με το ΣΣΣΠ, στις οποίες περιλαμβάνονται εξελίξεις στις χρηματοπιστωτικές αγορές που ενδεχομένως έχουν αρνητικό αντίκτυπο στη ρευστότητα της αγοράς και στη σταθερότητα του χρηματοπιστωτικού συστήματος σε οποιοδήποτε κράτος μέλος με νόμισμα το ευρώ όπου είναι εγκατεστημένος ο διαχειριστής ΣΣΣΠ ή κάποιος από τους συμμετέχοντες.
            
         2.   Ο διαχειριστής ΣΣΣΠ παρέχει κίνητρα στους συμμετέχοντες και, κατά περίπτωση, στους πελάτες τους για τη διαχείριση και τον περιορισμό των κινδύνων που προκαλούν στο ΣΣΣΠ ή τους οποίους αναλαμβάνουν λόγω του ΣΣΣΠ. Σε ό,τι αφορά τους συμμετέχοντες, τα εν λόγω κίνητρα περιλαμβάνουν αποτελεσματικό, αναλογικό και αποτρεπτικό καθεστώς οικονομικών κυρώσεων ή ρυθμίσεις επιμερισμού ζημιών ή αμφότερα.
   3.   Ο διαχειριστής ΣΣΣΠ επανεξετάζει τουλάχιστον σε ετήσια βάση τους ουσιώδεις κινδύνους τους οποίους, λόγω αλληλεξαρτήσεων, το ΣΣΣΠ αντιμετωπίζει από άλλες οντότητες, όπως υποδομές χρηματοπιστωτικών αγορών, τράπεζες διακανονισμού, παρόχους ρευστότητας και παρόχους υπηρεσιών και προκαλεί στις ανωτέρω οντότητες. Ο διαχειριστής ΣΣΣΠ αναπτύσσει ισχυρά εργαλεία διαχείρισης κινδύνου τα οποία είναι ανάλογα του αναγνωριζόμενου επιπέδου κινδύνου.
   4.   Ο διαχειριστής ΣΣΣΠ καθορίζει τις κρίσιμες εργασίες και υπηρεσίες του ΣΣΣΠ. Ο διαχειριστής ΣΣΣΠ εντοπίζει συγκεκριμένα σενάρια που ενδέχεται να παρακωλύουν το ΣΣΣΠ ως προς την ικανότητά του να παρέχει τις εν λόγω κρίσιμες εργασίες και υπηρεσίες ως λειτουργούσα οικονομική μονάδα και αξιολογεί την αποτελεσματικότητα όλων των επιλογών για ανάκαμψη ή, με εξαίρεση τα ΣΣΣΠ του Ευρωσυστήματος, συντεταγμένη εκκαθάριση. Επανεξετάζει τις κρίσιμες εργασίες και υπηρεσίες του ΣΣΣΠ τουλάχιστον σε ετήσια βάση. Με βάση την ανωτέρω αξιολόγηση, ο διαχειριστής ΣΣΣΠ καταρτίζει σχέδιο ανάκαμψης του ΣΣΣΠ και, με εξαίρεση τα ΣΣΣΠ του Ευρωσυστήματος, συντεταγμένης εκκαθάρισης. Το σχέδιο ανάκαμψης και συντεταγμένης εκκαθάρισης περιέχει, μεταξύ άλλων, ουσιαστική σύνοψη των θεμελιωδών στρατηγικών ανάκαμψης και συντεταγμένης εκκαθάρισης, αναδιατύπωση των κρίσιμων εργασιών και υπηρεσιών του ΣΣΣΠ και περιγραφή των μέτρων που απαιτούνται για την εφαρμογή των θεμελιωδών στρατηγικών. Ο διαχειριστής ΣΣΣΠ παρέχει, κατά περίπτωση, στις οικείες αρχές τις πληροφορίες που απαιτούνται για τον προγραμματισμό της εξυγίανσης. Επανεξετάζει το σχέδιο ανάκαμψης και συντεταγμένης εκκαθάρισης τουλάχιστον σε ετήσια βάση.
   Άρθρο 6
   Πιστωτικός κίνδυνος
   1.   Ο διαχειριστής ΣΣΣΠ θεσπίζει ένα ισχυρό πλαίσιο για τη μέτρηση, την παρακολούθηση και τη διαχείριση των πιστωτικών ανοιγμάτων του έναντι των συμμετεχόντων του και των πιστωτικών ανοιγμάτων μεταξύ των συμμετεχόντων τα οποία απορρέουν από τις διαδικασίες πληρωμής, εκκαθάρισης και διακανονισμού του ΣΣΣΠ.
   2.   Ο διαχειριστής ΣΣΣΠ εντοπίζει όλες τις πηγές πιστωτικού κινδύνου. Η μέτρηση και παρακολούθηση των πιστωτικών ανοιγμάτων λαμβάνει χώρα καθ' όλη τη διάρκεια της ημέρας, με τη χρήση έγκαιρης πληροφόρησης και κατάλληλων εργαλείων διαχείρισης κινδύνου.
   3.   Ο διαχειριστής ΣΣΣΠ, περιλαμβανομένου του διαχειριστή συστήματος προθεσμιακού καθαρού διακανονισμού το οποίο παρέχει εγγύηση διακανονισμού, ο οποίος κατά την εκτέλεση των εργασιών του ΣΣΣΠ παρουσιάζει πιστωτικό άνοιγμα έναντι των συμμετεχόντων του, καλύπτει το πιστωτικό άνοιγμά του προς κάθε συμμετέχοντα χρησιμοποιώντας ασφάλειες, εγγυητικά κεφάλαια, ίδια κεφάλαια (μετά την αφαίρεση του ποσού που προορίζεται για την κάλυψη του γενικού επιχειρηματικού κινδύνου) ή άλλους ισοδύναμους χρηματοοικονομικούς πόρους.
   4.   Ο διαχειριστής ΣΣΣΠ, περιλαμβανομένου του διαχειριστή συστήματος προθεσμιακού καθαρού διακανονισμού που δεν παρέχει εγγύηση διακανονισμού, του οποίου οι συμμετέχοντες παρουσιάζουν πιστωτικά ανοίγματα που απορρέουν από τις διαδικασίες πληρωμής, εκκαθάρισης και διακανονισμού του ΣΣΣΠ, θέτει κανόνες ή συνάπτει συμβατικές ρυθμίσεις με τους εν λόγω συμμετέχοντες. Οι κανόνες ή οι συμβατικές ρυθμίσεις διασφαλίζουν ότι οι συμμετέχοντες θα παρέχουν επαρκείς πόρους, σύμφωνα με τα οριζόμενα στην παράγραφο 3, για την κάλυψη των πιστωτικών ανοιγμάτων που απορρέουν από τις διαδικασίες πληρωμής, εκκαθάρισης και διακανονισμού του ΣΣΣΠ έναντι των δύο συμμετεχόντων οι οποίοι, μαζί με τις συνδεδεμένες επιχειρήσεις τους, παρουσιάζουν αθροιστικά το μεγαλύτερο πιστωτικό άνοιγμα.
   5.   Ο διαχειριστής ΣΣΣΠ θεσπίζει κανόνες και διαδικασίες για την αντιμετώπιση των ζημιών που προκύπτουν άμεσα από την αθέτηση των υποχρεώσεων ενός ή περισσότερων συμμετεχόντων έναντι του ΣΣΣΠ. Οι ανωτέρω κανόνες και διαδικασίες ρυθμίζουν τον επιμερισμό των ενδεχομένως ακάλυπτων ζημιών, περιλαμβανομένης της αποπληρωμής τυχόν κεφαλαίων που ο διαχειριστής ΣΣΣΠ δανείζεται από τους παρόχους ρευστότητας. Περιλαμβάνουν τους κανόνες και τις διαδικασίες του διαχειριστή ΣΣΣΠ για την αναπλήρωση τυχόν χρηματοοικονομικών πόρων που χρησιμοποιούνται από το ΣΣΣΠ κατά τη διάρκεια γεγονότος που δημιουργεί συνθήκες πίεσης στην αγορά, στο επίπεδο που καθορίζεται στην παράγραφο 3.
   Άρθρο 7
   Ασφάλειες
   1.   Ο διαχειριστής ΣΣΣΠ δέχεται ως ασφάλεια μόνον τα παρακάτω περιουσιακά στοιχεία: α) μετρητά· και β) περιουσιακά στοιχεία χαμηλού πιστωτικού κινδύνου, κινδύνου ρευστότητας και κινδύνου αγοράς, ήτοι περιουσιακά στοιχεία για τα οποία ο διαχειριστής ΣΣΣΠ δύναται να αποδείξει στην αρμόδια αρχή, βάσει επαρκούς εσωτερικής αξιολόγησης, ότι πληρούν σωρευτικά τις ακόλουθες προϋποθέσεις:
   
               i)
            
            
               έχουν εκδοθεί από εκδότη χαμηλού πιστωτικού κινδύνου·
            
         
               ii)
            
            
               είναι ελεύθερα μεταβιβάσιμα χωρίς νομικούς περιορισμούς ή απαιτήσεις τρίτων·
            
         
               iii)
            
            
               εκφράζονται σε νόμισμα του οποίου τον κίνδυνο διαχειρίζεται ο διαχειριστής ΣΣΣΠ·
            
         
               iv)
            
            
               εμφανίζουν αξιόπιστα δεδομένα τιμών που δημοσιεύονται τακτικά·
            
         
               v)
            
            
               δεν υπόκεινται κατ' άλλο τρόπο σε σημαντικό κίνδυνο δυσμενούς συσχέτισης·
            
         
               vi)
            
            
               δεν εκδίδονται από τον συμμετέχοντα που παρέχει την ασφάλεια ή από οντότητα που ανήκει στον ίδιο όμιλο με αυτόν, εκτός από την περίπτωση καλυμμένων ομολογιών και μόνο στην περίπτωση που τα περιουσιακά στοιχεία της ομάδας χρησιμοποιούμενων περιουσιακών στοιχείων είναι κατάλληλα διαχωρισμένα εντός ενός άρτιου νομικού πλαισίου και πληρούν τις απαιτήσεις που καθορίζονται στα σημεία i) έως v).
            
         Κατά τη διενέργεια της εσωτερικής αξιολόγησης των σημείων i) έως vi), ο διαχειριστής ΣΣΣΠ καθορίζει, τεκμηριώνει και εφαρμόζει αντικειμενική μεθοδολογία.
   2.   Ο διαχειριστής ΣΣΣΠ θεσπίζει και εφαρμόζει πολιτικές και διαδικασίες για την παρακολούθηση της πιστοληπτικής διαβάθμισης, της ρευστότητας της αγοράς και της μεταβλητότητας της τιμής κάθε περιουσιακού στοιχείου που γίνεται αποδεκτό ως ασφάλεια. Ο διαχειριστής ΣΣΣΠ παρακολουθεί σε τακτική βάση, και τουλάχιστον άπαξ του έτους, την επάρκεια των πολιτικών και διαδικασιών αποτίμησης. Η εν λόγω επανεξέταση πραγματοποιείται επίσης κάθε φορά που επέρχεται σημαντική μεταβολή η οποία επηρεάζει την έκθεση του ΣΣΣΠ σε κίνδυνο. Ο διαχειριστής ΣΣΣΠ αποτιμά σε τρέχουσες τιμές αγοράς τις ασφάλειές του τουλάχιστον σε ημερήσια βάση.
   3.   Ο διαχειριστής ΣΣΣΠ θεσπίζει σταθερές και συντηρητικές περικοπές αποτίμησης, τις οποίες ελέγχει τουλάχιστον σε ετήσια βάση, ενώ λαμβάνει υπόψη και τις ακραίες συνθήκες αγοράς. Οι διαδικασίες που αφορούν τις περικοπές αποτίμησης επικυρώνονται τουλάχιστον σε ετήσια βάση από προσωπικό διαφορετικό από εκείνο που τις διαμορφώνει και τις εφαρμόζει.
   4.   Ο διαχειριστής ΣΣΣΠ λαμβάνει μέτρα προκειμένου να αποφεύγεται η συγκέντρωση ορισμένων περιουσιακών στοιχείων σε περίπτωση που αυτή δυσχεραίνει τη γρήγορη ρευστοποίηση αυτών χωρίς σημαντικές δυσμενείς επιπτώσεις στις τιμές τους.
   5.   Ο διαχειριστής ΣΣΣΠ που δέχεται διασυνοριακή ασφάλεια εντοπίζει και περιορίζει τους κινδύνους που συνδέονται με τη χρήση της και διασφαλίζει τη δυνατότητα έγκαιρης χρήσης αυτής.
   6.   Ο διαχειριστής ΣΣΣΠ χρησιμοποιεί αποτελεσματικό και λειτουργικά ευέλικτο σύστημα διαχείρισης των ασφαλειών.
   7.   Η παράγραφος 1 δεν εφαρμόζεται στα ΣΣΣΠ του Ευρωσυστήματος.
   Άρθρο 8
   Κίνδυνος ρευστότητας
   1.   Ο διαχειριστής ΣΣΣΠ θεσπίζει ολοκληρωμένο πλαίσιο για τη διαχείριση των κινδύνων ρευστότητας που προκαλούνται από τους συμμετέχοντες του ΣΣΣΠ, τις τράπεζες διακανονισμού, τους φορείς nostro, τις τράπεζες θεματοφυλακής, τους παρόχους ρευστότητας και άλλες εμπλεκόμενες οντότητες.
   2.   Ο διαχειριστής ΣΣΣΠ εφαρμόζει λειτουργικά εργαλεία και εργαλεία ανάλυσης που του επιτρέπουν να προσδιορίζει, να υπολογίζει και να παρακολουθεί τη ροή του διακανονισμού και της χρηματοδότησης, περιλαμβανομένης της χρήσης ενδοημερήσιας ρευστότητας, σε διαρκή και έγκαιρη βάση.
   3.   Ο διαχειριστής ΣΣΣΠ τηρεί, ή διασφαλίζει ότι οι συμμετέχοντες τηρούν, επαρκείς ρευστούς πόρους ανά πάσα στιγμή, σε όλα τα νομίσματα στα οποία εκτελεί εργασίες, προκειμένου να πραγματοποιεί αυθημερόν διακανονισμό των υποχρεώσεων πληρωμής σε ένα ευρύ φάσμα δυνητικών σεναρίων ακραίων καταστάσεων. Όταν κρίνεται σκόπιμο, τούτο περιλαμβάνει ενδοημερήσιο ή πολυήμερο διακανονισμό. Τα σενάρια ακραίων καταστάσεων περιλαμβάνουν: α) αθέτηση υποχρέωσης, υπό ακραίες αλλά λογικοφανείς συνθήκες αγοράς, του συμμετέχοντα ο οποίος, μαζί με τις συνδεδεμένες επιχειρήσεις του, βαρύνεται με τη μεγαλύτερη αθροιστική υποχρέωση πληρωμής· και β) άλλα σενάρια σύμφωνα με την παράγραφο 11.
   4.   Ο διαχειριστής ΣΣΣΠ που διακανονίζει μονομερείς πληρωμές σε ευρώ τηρεί, ή διασφαλίζει ότι οι συμμετέχοντες τηρούν, ρευστούς πόρους, σύμφωνα με την παράγραφο 3, προκειμένου να πραγματοποιεί έγκαιρο διακανονισμό των υποχρεώσεων πληρωμής σε περίπτωση αθέτησης υποχρέωσης του συμμετέχοντα, ο οποίος, μαζί με τις συνδεδεμένες επιχειρήσεις του, βαρύνεται με τη μεγαλύτερη αθροιστική υποχρέωση πληρωμής, σύμφωνα με τα οριζόμενα στην παράγραφο 3 στοιχείο α), με οποιονδήποτε από τους ακόλουθους τρόπους:
   
               α)
            
            
               σε μετρητά στο Ευρωσύστημα ή
            
         
               β)
            
            
               σε αποδεκτή ασφάλεια, σύμφωνα με τα οριζόμενα στο πλαίσιο ασφαλειών του Ευρωσυστήματος που καθορίζεται στην κατευθυντήρια γραμμή ΕΚΤ/2011/14, της 20ής Σεπτεμβρίου 2011, σχετικά με τα μέσα και τις διαδικασίες νομισματικής πολιτικής του Ευρωσυστήματος (5), ιδίως εάν ο διαχειριστής ΣΣΣΠ έχει πρόσβαση στις πάγιες διευκολύνσεις του Ευρωσυστήματος.
            
         5.   Ο διαχειριστής ΣΣΣΠ που διακανονίζει μονομερείς πληρωμές σε ευρώ τηρεί, ή διασφαλίζει ότι οι συμμετέχοντες τηρούν, πρόσθετους ρευστούς πόρους, σύμφωνα με την παράγραφο 3 στοιχείο β), με τους τρόπους που προσδιορίζονται στην παράγραφο 4 ή σε φερέγγυα εμπορική τράπεζα, υπό τη μορφή ενός ή περισσότερων από τα ακόλουθα μέσα τα οποία δεσμεύονται προς τούτο:
   
               α)
            
            
               πιστωτικά όρια·
            
         
               β)
            
            
               πράξεις ανταλλαγής συναλλάγματος·
            
         
               γ)
            
            
               συμφωνίες επαναγοράς·
            
         
               δ)
            
            
               περιουσιακά στοιχεία του άρθρου 7 παράγραφος 1, τα οποία έχουν τεθεί υπό θεματοφυλακή·
            
         
               ε)
            
            
               επενδύσεις που είναι άμεσα διαθέσιμες και μετατρέψιμες σε μετρητά με προκαθορισμένες ρυθμίσεις χρηματοδότησης για τις οποίες ο διαχειριστής ΣΣΣΠ δύναται να αποδείξει στην αρμόδια αρχή, βάσει επαρκούς εσωτερικής αξιολόγησης, ότι οι ρυθμίσεις χρηματοδότησης είναι άκρως αξιόπιστες, ακόμα και σε ακραίες αλλά λογικοφανείς συνθήκες αγοράς.
            
         Ο διαχειριστής ΣΣΣΠ είναι σε θέση να αποδείξει στην αρμόδια αρχή, βάσει επαρκούς εσωτερικής αξιολόγησης, ότι η εμπορική τράπεζα είναι φερέγγυα.
   6.   Ο διαχειριστής ΣΣΣΠ που διακανονίζει διμερείς πληρωμές ή μονομερείς πληρωμές σε νόμισμα διαφορετικό από το ευρώ τηρεί, ή διασφαλίζει ότι οι συμμετέχοντες τηρούν, ρευστούς πόρους, σύμφωνα με την παράγραφο 3, με τους τρόπους που καθορίζονται στην παράγραφο 5.
   7.   Εφόσον ο διαχειριστής ΣΣΣΠ συμπληρώνει τους πόρους της παραγράφου 3 με άλλα περιουσιακά στοιχεία, αυτά πρέπει να είναι δυνάμει διαπραγματεύσιμα ή αποδεκτά ως ασφάλεια (π.χ. για πιστωτικά όρια, πράξεις ανταλλαγής ή συμφωνίες επαναγοράς) για σκοπούς έκτακτης χρήσης τους σε περιπτώσεις αθέτησης υποχρέωσης, ακόμη και εάν αυτό δεν μπορεί να προκαθοριστεί με αξιοπιστία ή να διασφαλιστεί υπό ακραίες αλλά εύλογες συνθήκες αγοράς. Εφόσον συμμετέχων συμπληρώνει τους πόρους της παραγράφου 3 με άλλα περιουσιακά στοιχεία, ο διαχειριστής ΣΣΣΠ διασφαλίζει ότι αυτά τα άλλα περιουσιακά στοιχεία πληρούν τις προϋποθέσεις του πρώτου εδαφίου. Τεκμαίρεται ότι τα περιουσιακά στοιχεία είναι δυνάμει διαπραγματεύσιμα και αποδεκτά ως ασφάλεια, εάν ο διαχειριστής ΣΣΣΠ έχει λάβει υπόψη του τους κανόνες και τις πρακτικές της οικείας κεντρικής τράπεζας σχετικά με την καταλληλότητα των ασφαλειών.
   8.   Ο διαχειριστής ΣΣΣΠ δεν εκλαμβάνει ως δεδομένο ότι θα υπάρχει διαθέσιμη επείγουσα χρηματοδότηση από την κεντρική τράπεζα.
   9.   Ο διαχειριστής ΣΣΣΠ επιδεικνύει τη δέουσα επιμέλεια προκειμένου να επαληθεύει ότι κάθε πάροχος ρευστών πόρων στο ΣΣΣΠ σύμφωνα με την παράγραφο 3: α) διαθέτει επαρκείς και επίκαιρες πληροφορίες προκειμένου να είναι σε θέση να κατανοεί και να διαχειρίζεται τους κινδύνους ρευστότητας που συνδέονται με την παροχή μετρητών ή περιουσιακών στοιχείων· και β) είναι σε θέση να παρέχει μετρητά ή περιουσιακά στοιχεία όταν απαιτείται. Ο διαχειριστής ΣΣΣΠ επανεξετάζει τη συμμόρφωσή του με την υποχρέωση δέουσας επιμέλειας τουλάχιστον σε ετήσια βάση. Μόνον οντότητες που έχουν πρόσβαση σε πίστωση από την κεντρική εκδοτική τράπεζα γίνονται αποδεκτές ως πάροχοι ρευστότητας. Ο διαχειριστής ΣΣΣΠ ελέγχει σε τακτική βάση τις διαδικασίες του που αφορούν την πρόσβαση στους ρευστούς πόρους του ΣΣΣΠ.
   10.   Ο διαχειριστής ΣΣΣΠ που διαθέτει πρόσβαση σε λογαριασμούς, υπηρεσίες πληρωμών ή υπηρεσίες τίτλων κεντρικής τράπεζας χρησιμοποιεί τις εν λόγω υπηρεσίες, εφόσον αυτό είναι εφικτό.
   11.   Ο διαχειριστής ΣΣΣΠ, μέσω αυστηρών ασκήσεων προσομοίωσης ακραίων συνθηκών, προσδιορίζει το ποσό των μετρητών και άλλων περιουσιακών στοιχείων που απαιτούνται για την τήρηση των απαιτήσεων των παραγράφων 3 και 4. Επανεξετάζει σε τακτική βάση το ανωτέρω ποσό, μεταξύ άλλων, λαμβάνοντας υπόψη ευρύ φάσμα σεναρίων, τα οποία περιλαμβάνουν:
   
               α)
            
            
               τη μέγιστη ιστορική μεταβλητότητα των τιμών των προαναφερομένων περιουσιακών στοιχείων·
            
         
               β)
            
            
               μεταβολές άλλων παραγόντων της αγοράς, όπως οι προσδιοριστικοί παράγοντες των τιμών και οι καμπύλες αποδόσεων·
            
         
               γ)
            
            
               μία ή περισσότερες αθετήσεις υποχρέωσης συμμετέχοντα εντός της ίδιας ημέρας ή σε διαφορετικές συνεχόμενες ημέρες·
            
         
               δ)
            
            
               ταυτόχρονες πιέσεις στις αγορές χρηματοδότησης των τραπεζών και περιουσιακών στοιχείων·
            
         
               ε)
            
            
               μια σειρά μελλοντικών σεναρίων ακραίων καταστάσεων σε ποικίλες ακραίες αλλά λογικοφανείς συνθήκες αγοράς.
            
         Τα ανωτέρω σενάρια λαμβάνουν επίσης υπόψη τον σχεδιασμό και τη λειτουργία του ΣΣΣΠ· εξετάζουν όλες τις οντότητες που ενδέχεται να προκαλέσουν ουσιώδεις κινδύνους ρευστότητας στο ΣΣΣΠ, περιλαμβανομένων, μεταξύ άλλων, των τραπεζών διακανονισμού, των φορέων nostro, των τραπεζών θεματοφυλακής, των παρόχων ρευστότητας και των συνδεδεμένων υποδομών χρηματοπιστωτικών αγορών, και, όταν κρίνεται σκόπιμο, καλύπτουν περίοδο πολλών ημερών.
   12.   Ο διαχειριστής ΣΣΣΠ καταγράφει τους λόγους για τους οποίους κατέχει το ποσό μετρητών και άλλων περιουσιακών στοιχείων που τηρεί ο ίδιος ή οι συμμετέχοντες και διαθέτει κατάλληλες ρυθμίσεις διακυβέρνησης σχετικά με τα ανωτέρω. Θεσπίζει σαφείς διαδικασίες αναφοράς των αποτελεσμάτων των προσομοιώσεων ακραίων καταστάσεων προς το συμβούλιο. Χρησιμοποιεί τα εν λόγω αποτελέσματα προκειμένου να αξιολογεί την επάρκεια του οικείου πλαισίου διαχείρισης κινδύνου ρευστότητας και να επιφέρει προσαρμογές.
   13.   Ο διαχειριστής ΣΣΣΠ θεσπίζει σαφείς κανόνες και διαδικασίες που του επιτρέπουν να διενεργεί αυθημερόν διακανονισμό και, κατά περίπτωση, έγκαιρο ενδοημερήσιο και πολυήμερο διακανονισμό των υποχρεώσεων πληρωμής κατόπιν αθέτησης υποχρέωσης ενός ή περισσοτέρων από τους συμμετέχοντές του. Οι ανωτέρω κανόνες και διαδικασίες:
   
               α)
            
            
               αντιμετωπίζουν απρόβλεπτες και δυνητικά ακάλυπτες ελλείψεις ρευστότητας·
            
         
               β)
            
            
               στοχεύουν στην αποφυγή της ανατροπής, ανάκλησης ή καθυστέρησης του αυθημερόν διακανονισμού των υποχρεώσεων πληρωμής·
            
         
               γ)
            
            
               υποδεικνύουν τον τρόπο αναπλήρωσης των μετρητών και άλλων περιουσιακών στοιχείων που χρησιμοποιούνται από το ΣΣΣΠ κατά τη διάρκεια ενός γεγονότος που δημιουργεί συνθήκες πίεσης στην αγορά, στον βαθμό που απαιτείται σύμφωνα με τις παραγράφους 3 έως 5.
            
         Άρθρο 9
   Οριστικός διακανονισμός
   Ο διαχειριστής ΣΣΣΠ θεσπίζει κανόνες και διαδικασίες που επιτρέπουν την πραγματοποίηση του οριστικού διακανονισμού το αργότερο έως το τέλος της προβλεπόμενης ημερομηνίας διακανονισμού.
   Άρθρο 10
   Διακανονισμοί σε χρήμα
   1.   Ο διαχειριστής ΣΣΣΠ που διακανονίζει μονομερείς πληρωμές σε ευρώ διασφαλίζει ότι ο οριστικός διακανονισμός πραγματοποιείται σε χρήμα κεντρικής τράπεζας.
   2.   Ο διαχειριστής ΣΣΣΠ που διακανονίζει διμερείς πληρωμές ή μονομερείς πληρωμές σε νομίσματα εκτός του ευρώ διασφαλίζει ότι ο οριστικός διακανονισμός πραγματοποιείται σε χρήμα κεντρικής τράπεζας στις περιπτώσεις που αυτό είναι διαθέσιμο και εφικτό.
   3.   Εάν δεν χρησιμοποιείται χρήμα κεντρικής τράπεζας, ο διαχειριστής ΣΣΣΠ διασφαλίζει ότι οι διακανονισμοί σε χρήμα πραγματοποιούνται με τη χρήση περιουσιακού στοιχείου διακανονισμού με χαμηλό ή μηδενικό πιστωτικό κίνδυνο και κίνδυνο ρευστότητας.
   4.   Εάν ο διακανονισμός πραγματοποιείται σε χρήμα εμπορικής τράπεζας, ο διαχειριστής ΣΣΣΠ παρακολουθεί, διαχειρίζεται και περιορίζει τον πιστωτικό κίνδυνο και τον κίνδυνο ρευστότητας που απορρέουν από τις εμπορικές τράπεζες διακανονισμού. Ειδικότερα, ο διαχειριστής ΣΣΣΠ θεσπίζει αυστηρά κριτήρια για τις τράπεζες διακανονισμού του, τα οποία λαμβάνουν υπόψη, μεταξύ άλλων, την υπαγωγή τους σε κανονιστική ρύθμιση και εποπτεία, τη φερεγγυότητα, την κεφαλαιακή επάρκεια, την πρόσβαση στη ρευστότητα και τη λειτουργική αξιοπιστία τους και παρακολουθεί τη συμμόρφωση με αυτά τα κριτήρια. Ο διαχειριστής ΣΣΣΠ παρακολουθεί επίσης και διαχειρίζεται τη συγκέντρωση των πιστωτικών ανοιγμάτων και ανοιγμάτων ρευστότητας προς τις εμπορικές τράπεζες διακανονισμού του ΣΣΣΠ.
   5.   Εάν ο διαχειριστής ΣΣΣΠ διενεργεί διακανονισμούς σε χρήμα με εγγραφές στα βιβλία του, ελαχιστοποιεί και ελέγχει αυστηρά τον πιστωτικό του κίνδυνο και τον κίνδυνο ρευστότητας.
   6.   Εάν ο διακανονισμός πραγματοποιείται σε χρήμα εμπορικής τράπεζας, οι νομικές συμφωνίες του διαχειριστή ΣΣΣΠ με κάθε εμπορική τράπεζα διακανονισμού αναφέρουν σαφώς:
   
               α)
            
            
               πότε αναμένεται να εγγραφούν λογιστικώς οι μεταφορές στα βιβλία των επιμέρους τραπεζών διακανονισμού·
            
         
               β)
            
            
               ότι οι μεταφορές θα είναι οριστικές όταν πραγματοποιηθούν·
            
         
               γ)
            
            
               ότι τα ληφθέντα κεφάλαια μπορούν να μεταφερθούν το ταχύτερο δυνατόν, τουλάχιστον έως το τέλος της ημέρας.
            
         Άρθρο 11
   Πληρωμή έναντι πληρωμής
   Ο διαχειριστής ΣΣΣΠ που χρησιμοποιεί σύστημα πληρωμής έναντι πληρωμής εξαλείφει τον κεφαλαιακό κίνδυνο διασφαλίζοντας ότι ο οριστικός διακανονισμός υποχρέωσης επέρχεται εάν και μόνον εάν επέλθει ο οριστικός διακανονισμός της συνδεδεμένης υποχρέωσης. Ο ανωτέρω κανόνας ακολουθείται ανεξάρτητα από το εάν ο διακανονισμός πραγματοποιείται σε ακαθάριστη ή καθαρή βάση και από το πότε επέρχεται το αμετάκλητο του διακανονισμού.
   Άρθρο 12
   Κανόνες και διαδικασίες για την αθέτηση υποχρέωσης συμμετέχοντα
   1.   Ο διαχειριστής ΣΣΣΠ θεσπίζει, στους κανόνες και τις διαδικασίες του ΣΣΣΠ, ορισμό της αθέτησης υποχρέωσης συμμετέχοντα, ο οποίος περιλαμβάνει, κατ' ελάχιστον, την αδυναμία του συμμετέχοντα να εκπληρώσει τις χρηματοοικονομικές υποχρεώσεις του όταν αυτές καθίστανται ληξιπρόθεσμες, η οποία οφείλεται, μεταξύ άλλων, σε λειτουργικούς λόγους, αθέτηση συμφωνίας ή έναρξη διαδικασίας αφερεγγυότητας κατά του εν λόγω συμμετέχοντα. Ο διαχειριστής ΣΣΣΠ διακρίνει μεταξύ αυτόματης αθέτησης υποχρέωσης και αθέτησης υποχρέωσης κατά διακριτική ευχέρεια. Στην περίπτωση της αθέτησης υποχρέωσης κατά διακριτική ευχέρεια, ο διαχειριστής ΣΣΣΠ εξειδικεύει την οντότητα που ασκεί την ανωτέρω διακριτική ευχέρεια. Επανεξετάζει τον εν λόγω ορισμό τουλάχιστον σε ετήσια βάση.
   2.   Ο διαχειριστής ΣΣΣΠ διαθέτει κανόνες και διαδικασίες για την αθέτηση υποχρέωσης που του επιτρέπουν να συνεχίζει να εκπληρώνει τις υποχρεώσεις του σε περίπτωση αθέτησης υποχρέωσης συμμετέχοντα και ρυθμίζουν την αναπλήρωση των πόρων κατόπιν αθέτησης υποχρέωσης. Οι κανόνες και διαδικασίες ορίζουν, κατ' ελάχιστον, σωρευτικά τα εξής:
   
               α)
            
            
               τα μέτρα τα οποία μπορεί να λάβει ο διαχειριστής ΣΣΣΠ σε περίπτωση αθέτησης υποχρέωσης·
            
         
               β)
            
            
               εάν η λήψη των ανωτέρω μέτρων γίνεται αυτόματα ή κατά διακριτική ευχέρεια και το μέσο με το οποίο ασκείται αυτή η διακριτική ευχέρεια·
            
         
               γ)
            
            
               πιθανές μεταβολές στις συνήθεις πρακτικές διακανονισμού του διαχειριστή ΣΣΣΠ προκειμένου να διασφαλιστεί ο έγκαιρος διακανονισμός·
            
         
               δ)
            
            
               τη διαχείριση των πληρωμών στα διαφορετικά στάδια επεξεργασίας·
            
         
               ε)
            
            
               την πιθανή σειρά λήψης των μέτρων·
            
         
               στ)
            
            
               τα καθήκοντα, τις υποχρεώσεις και τις ευθύνες των οικείων μερών, περιλαμβανομένων των συμμετεχόντων που δεν αθέτησαν τις υποχρεώσεις τους·
            
         
               ζ)
            
            
               λοιπούς μηχανισμούς που θα ενεργοποιούνται προκειμένου να περιορίζεται ο αντίκτυπος μιας αθέτησης υποχρέωσης.
            
         3.   Ο διαχειριστής ΣΣΣΠ είναι σε θέση να εφαρμόζει τους κανόνες και τις διαδικασίες του για την αθέτηση υποχρέωσης, περιλαμβανομένης κάθε κατάλληλης διαδικασίας διακριτικής ευχέρειας η οποία προβλέπεται στους κανόνες του. Ο διαχειριστής ΣΣΣΠ διασφαλίζει, μεταξύ άλλων, ότι: α) διαθέτει τη λειτουργική ικανότητα, καθώς και επαρκές και κατάλληλα εκπαιδευμένο προσωπικό, προκειμένου να εφαρμόζει εγκαίρως τις διαδικασίες που προβλέπονται στην παράγραφο 2· και β) οι κανόνες και διαδικασίες του ΣΣΣΠ προβλέπουν για τις ανάγκες τεκμηρίωσης, πληροφόρησης και επικοινωνίας και, σε περίπτωση κατά την οποία εμπλέκονται περισσότερες από μια υποδομές χρηματοπιστωτικών αγορών ή αρχές, για τον συντονισμό.
   4.   Ο διαχειριστής ΣΣΣΠ δημοσιοποιεί τα κύρια σημεία των κανόνων και διαδικασιών που περιγράφονται στην παράγραφο 2, στα οποία περιλαμβάνονται, κατ' ελάχιστον και σωρευτικά, τα εξής:
   
               α)
            
            
               οι περιστάσεις υπό τις οποίες λαμβάνονται μέτρα·
            
         
               β)
            
            
               ποιος λαμβάνει τα μέτρα·
            
         
               γ)
            
            
               το πεδίο εφαρμογής των λαμβανόμενων μέτρων·
            
         
               δ)
            
            
               οι μηχανισμοί για την εκπλήρωση των υποχρεώσεων του διαχειριστή ΣΣΣΠ προς τους συμμετέχοντες που δεν αθέτησαν τις υποχρεώσεις τους.
            
         5.   Ο διαχειριστής ΣΣΣΠ ελέγχει και επανεξετάζει τους κανόνες και τις διαδικασίες του ΣΣΣΠ που περιγράφονται στην παράγραφο 2 τουλάχιστον σε ετήσια βάση ή μετά από κάθε ουσιώδη μεταβολή που επέρχεται στο ΣΣΣΠ και επηρεάζει τους ανωτέρω κανόνες και διαδικασίες. Στον ανωτέρω έλεγχο και την επανεξέταση που διενεργεί ο διαχειριστής ΣΣΣΠ λαμβάνουν μέρος και οι συμμετέχοντες του ΣΣΣΠ, καθώς και τα ενδιαφερόμενα μέρη.
   Άρθρο 13
   Γενικός επιχειρηματικός κίνδυνος
   1.   Ο διαχειριστής ΣΣΣΠ θεσπίζει άρτια συστήματα διαχείρισης και ελέγχου για τον εντοπισμό, την παρακολούθηση και τη διαχείριση των γενικών επιχειρηματικών κινδύνων, περιλαμβανομένων των ζημιών που προκύπτουν από την πλημμελή εκτέλεση της επιχειρηματικής στρατηγικής, τις αρνητικές ταμειακές ροές ή απρόβλεπτες και υπερβολικά μεγάλες λειτουργικές δαπάνες.
   2.   Ο διαχειριστής ΣΣΣΠ τηρεί καθαρά ρευστά περιουσιακά στοιχεία που χρηματοδοτούνται από ίδια κεφάλαια, π.χ. κοινές μετοχές, δημοσιευμένα αποθεματικά ή άλλα μη διανεμηθέντα κέρδη, προκειμένου να δύναται να συνεχίζει την εκτέλεση των εργασιών και των υπηρεσιών του ως λειτουργούσα οικονομική μονάδα εάν παρουσιαστούν γενικές επιχειρηματικές ζημίες. Το ποσό των ανωτέρω περιουσιακών στοιχείων προσδιορίζεται από το προφίλ γενικού επιχειρηματικού κινδύνου του και το χρονικό διάστημα που απαιτείται προκειμένου να επιτευχθεί η ανάκαμψη ή η συντεταγμένη εκκαθάριση των κρίσιμων εργασιών και υπηρεσιών του στην περίπτωση που λαμβάνεται το εν λόγω μέτρο.
   3.   Ο διαχειριστής ΣΣΣΠ διαθέτει σχέδιο βιώσιμης ανάκαμψης ή, με εξαίρεση τα ΣΣΣΠ του Ευρωσυστήματος, συντεταγμένης εκκαθάρισης.
   4.   Ο διαχειριστής ΣΣΣΠ τηρεί επαρκή καθαρά ρευστά περιουσιακά στοιχεία που χρηματοδοτούνται από ίδια κεφάλαια για την εφαρμογή του σχεδίου της παραγράφου 3. Κατ' ελάχιστον, ο διαχειριστής ΣΣΣΠ τηρεί καθαρά ρευστά περιουσιακά στοιχεία που χρηματοδοτούνται από ίδια κεφάλαια αξίας ίσης με τις τρέχουσες λειτουργικές δαπάνες τουλάχιστον έξι μηνών. Τα ανωτέρω περιουσιακά στοιχεία είναι επιπρόσθετα των πόρων που τηρούνται για την κάλυψη αθέτησης υποχρέωσης συμμετεχόντων ή άλλων κινδύνων που υπάγονται στα άρθρα 6 και 8. Μπορούν να περιλαμβάνονται και ίδια κεφάλαια που τηρούνται σύμφωνα με τα διεθνή κεφαλαιακά πρότυπα που βασίζονται στον κίνδυνο προκειμένου να αποφεύγεται η αλληλοεπικάλυψη κεφαλαιακών απαιτήσεων.
   5.   Τα περιουσιακά στοιχεία που τηρούνται για την κάλυψη του γενικού επιχειρηματικού κινδύνου χαρακτηρίζονται από επαρκή ρευστότητα και υψηλή ποιότητα ώστε να είναι διαθέσιμα εγκαίρως. Ο διαχειριστής ΣΣΣΠ είναι σε θέση να ρευστοποιεί τα ανωτέρω περιουσιακά στοιχεία χωρίς αρνητικές επιπτώσεις στις τιμές, ή με μικρές αρνητικές επιπτώσεις, έτσι ώστε να μπορεί να συνεχίζει τις εργασίες του ως λειτουργούσα οικονομική μονάδα εάν προκύψουν γενικές επιχειρηματικές ζημίες.
   6.   Ο διαχειριστής ΣΣΣΠ θεσπίζει βιώσιμο σχέδιο για τη συγκέντρωση πρόσθετων ίδιων κεφαλαίων στην περίπτωση που τα ίδια κεφάλαιά του προσεγγίζουν το ποσό που αναφέρεται στην παράγραφο 4 ή υπολείπονται αυτού. Το σχέδιο υποβάλλεται στο συμβούλιο προς έγκριση και επικαιροποιείται τουλάχιστον σε ετήσια βάση.
   7.   Οι παράγραφοι 2 και 4 έως 6 δεν εφαρμόζονται στα ΣΣΣΠ του Ευρωσυστήματος.
   Άρθρο 14
   Κίνδυνος θεματοφυλακής και επενδυτικός κίνδυνος
   1.   Ο διαχειριστής ΣΣΣΠ τηρεί τα ίδια περιουσιακά στοιχεία και αυτά των συμμετεχόντων σε εποπτευόμενες και ρυθμιζόμενες οντότητες (εφεξής «θεματοφύλακες»), οι οποίες διαθέτουν λογιστικές πρακτικές, διαδικασίες φύλαξης και εσωτερικούς ελέγχους που προστατεύουν πλήρως τα ανωτέρω περιουσιακά στοιχεία έναντι του κινδύνου ζημίας σε περίπτωση αφερεγγυότητας, αμέλειας, απάτης, κακής διαχείρισης ή ανεπαρκούς τήρησης αρχείου από τον θεματοφύλακα ή τον υποθεματοφύλακα.
   2.   Ο διαχειριστής ΣΣΣΠ διαθέτει έγκαιρη πρόσβαση στα ίδια περιουσιακά στοιχεία και στα περιουσιακά στοιχεία που παρέχονται από τους συμμετέχοντες.
   3.   Ο διαχειριστής ΣΣΣΠ αξιολογεί και κατανοεί τα ανοίγματά του προς τις τράπεζες θεματοφυλακής του, λαμβάνοντας υπόψη το πλήρες πεδίο των σχέσεών του με κάθε μία από αυτές.
   4.   Ο διαχειριστής ΣΣΣΠ καθορίζει την επενδυτική στρατηγική του, η οποία συνάδει με τη συνολική στρατηγική του για τη διαχείριση των κινδύνων, την οποία και γνωστοποιεί πλήρως στους συμμετέχοντες. Επανεξετάζει την επενδυτική στρατηγική τουλάχιστον σε ετήσια βάση.
   5.   Οι επενδύσεις του διαχειριστή ΣΣΣΠ στο πλαίσιο της επενδυτικής στρατηγικής του διαθέτουν την εγγύηση οφειλετών υψηλής πιστοληπτικής διαβάθμισης ή συνιστούν απαιτήσεις έναντι οφειλετών υψηλής πιστοληπτικής διαβάθμισης. Ο διαχειριστής ΣΣΣΠ καθορίζει τα κριτήρια για τους οφειλέτες υψηλής πιστοληπτικής διαβάθμισης. Οι επενδύσεις πραγματοποιούνται σε μέσα με ελάχιστο πιστωτικό κίνδυνο, κίνδυνο αγοράς και κίνδυνο ρευστότητας.
   6.   Οι παράγραφοι 3 έως 5 δεν εφαρμόζονται στα ΣΣΣΠ του Ευρωσυστήματος.
   Άρθρο 15
   Λειτουργικός κίνδυνος
   1.   Ο διαχειριστής θεσπίζει ένα ισχυρό πλαίσιο με κατάλληλα συστήματα, πολιτικές, διαδικασίες και ελέγχους για τον εντοπισμό, την παρακολούθηση και τη διαχείριση του λειτουργικού κινδύνου.
   2.   Ο διαχειριστής ΣΣΣΠ καθορίζει στόχους για το επίπεδο υπηρεσιών και τη λειτουργική αξιοπιστία και πολιτικές που σκοπούν στην επίτευξη των ανωτέρω στόχων. Επανεξετάζει τους στόχους και τις πολιτικές τουλάχιστον σε ετήσια βάση.
   3.   Ο διαχειριστής ΣΣΣΠ διασφαλίζει ότι το ΣΣΣΠ διαθέτει, ανά πάσα στιγμή, κλιμακούμενη ικανότητα για τη διαχείριση της αύξησης του όγκου πληρωμών που οφείλεται σε γεγονότα που δημιουργούν συνθήκες πίεσης στην αγορά, καθώς και ότι δύναται να επιτυγχάνει τους στόχους του για το επίπεδο υπηρεσιών.
   4.   Ο διαχειριστής ΣΣΣΠ θεσπίζει ολοκληρωμένες πολιτικές φυσικής ασφάλειας και ασφάλειας πληροφοριών για τον επαρκή εντοπισμό, αξιολόγηση και διαχείριση όλων των πιθανών ευπαθειών και απειλών. Επανεξετάζει τις πολιτικές τουλάχιστον σε ετήσια βάση.
   5.   Ο διαχειριστής ΣΣΣΠ θεσπίζει σχέδιο επιχειρησιακής συνέχειας για την αντιμετώπιση συμβάντων που δημιουργούν σημαντικό κίνδυνο διακοπής των εργασιών του ΣΣΣΠ. Το σχέδιο περιλαμβάνει τη χρήση δευτερεύοντος χώρου και στόχο έχει να διασφαλίζει ότι τα κρίσιμα συστήματα τεχνολογίας πληροφοριών δύνανται να επαναλειτουργήσουν εντός δύο ωρών από την επέλευση των εν λόγω συμβάντων. Το σχέδιο καταρτίζεται κατά τρόπο ώστε το ΣΣΣΠ να είναι πάντοτε σε θέση να διακανονίζει όλες τις πληρωμές οι οποίες καθίστανται ληξιπρόθεσμες έως τη λήξη της εργάσιμης ημέρας κατά την οποία επέρχεται η διακοπή. Ο διαχειριστής ΣΣΣΠ ελέγχει το σχέδιο και το επανεξετάζει τουλάχιστον σε ετήσια βάση.
   6.   Ο διαχειριστής ΣΣΣΠ εντοπίζει τους κρίσιμους συμμετέχοντες με βάση, ιδίως, τον όγκο και την αξία των πληρωμών και τον πιθανό αντίκτυπό τους στους λοιπούς συμμετέχοντες και στο ΣΣΣΠ στο σύνολό του, στην περίπτωση που παρουσιαστεί στους εν λόγω συμμετέχοντες σημαντικό λειτουργικό πρόβλημα.
   7.   Ο διαχειριστής ΣΣΣΠ εντοπίζει, παρακολουθεί και διαχειρίζεται τους κινδύνους που οι ανωτέρω κρίσιμοι συμμετέχοντες, άλλες υποδομές χρηματοπιστωτικών αγορών και πάροχοι υπηρεσιών και υπηρεσιών κοινής ωφέλειας μπορούν να προκαλέσουν στις εργασίες του ΣΣΣΠ.
   Άρθρο 16
   Κριτήρια πρόσβασης και συμμετοχής
   1.   Ο διαχειριστής ΣΣΣΠ θεσπίζει και δημοσιοποιεί αντικειμενικά κριτήρια πρόσβασης και συμμετοχής στις υπηρεσίες του ΣΣΣΠ για άμεσους και, κατά περίπτωση, έμμεσους συμμετέχοντες και άλλες υποδομές χρηματοπιστωτικών αγορών. Επανεξετάζει τα κριτήρια τουλάχιστον σε ετήσια βάση.
   2.   Τα κριτήρια πρόσβασης και συμμετοχής της παραγράφου 1 αιτιολογούνται με βάση την ασφάλεια και την αποτελεσματικότητα του ΣΣΣΠ και των αγορών στις οποίες παρέχει υπηρεσίες, προσαρμόζονται δε και είναι ανάλογα με τους συγκεκριμένους κινδύνους του ΣΣΣΠ. Ο διαχειριστής ΣΣΣΠ ορίζει απαιτήσεις οι οποίες περιορίζουν την πρόσβαση στον ελάχιστο δυνατό βαθμό, σύμφωνα με την αρχή της αναλογικότητας. Στην περίπτωση που ο διαχειριστής ΣΣΣΠ αρνείται την πρόσβαση σε οντότητα, αιτιολογεί γραπτώς την άρνησή του, βάσει ολοκληρωμένης ανάλυσης του κινδύνου.
   3.   Ο διαχειριστής ΣΣΣΠ παρακολουθεί διαρκώς τη συμμόρφωση των συμμετεχόντων με τα κριτήρια πρόσβασης και συμμετοχής στο ΣΣΣΠ. Θεσπίζει και δημοσιοποιεί αμερόληπτες διαδικασίες προκειμένου να καταστεί δυνατή η αναστολή και ομαλή λήξη του δικαιώματος συμμετοχής του συμμετέχοντα σε περίπτωση που ο τελευταίος δεν συμμορφώνεται με τα κριτήρια πρόσβασης και συμμετοχής. Επανεξετάζει τις διαδικασίες τουλάχιστον σε ετήσια βάση.
   Άρθρο 17
   Ρυθμίσεις διαβαθμισμένης συμμετοχής
   1.   Για τους σκοπούς της διαχείρισης κινδύνων, ο διαχειριστής ΣΣΣΠ διασφαλίζει ότι οι κανόνες, οι διαδικασίες και οι συμβατικές ρυθμίσεις του ΣΣΣΠ του επιτρέπουν να συγκεντρώνει πληροφορίες σχετικά με την έμμεση συμμετοχή προκειμένου να εντοπίζει, να παρακολουθεί και να διαχειρίζεται κάθε ουσιώδη κίνδυνο για το ΣΣΣΠ ο οποίος απορρέει από τη συμμετοχή. Οι ανωτέρω πληροφορίες καλύπτουν, κατ' ελάχιστον και σωρευτικά, τα εξής:
   
               α)
            
            
               το ποσοστό δραστηριοτήτων που οι άμεσοι συμμετέχοντες διεξάγουν για λογαριασμό των έμμεσων συμμετεχόντων·
            
         
               β)
            
            
               τον αριθμό των έμμεσων συμμετεχόντων που προβαίνουν σε διακανονισμό μέσω κάθε άμεσου συμμετέχοντα·
            
         
               γ)
            
            
               τον όγκο ή την αξία των πληρωμών στο ΣΣΣΠ που προέρχονται από κάθε έμμεσο συμμετέχοντα·
            
         
               δ)
            
            
               τον όγκο ή την αξία των πληρωμών που αναφέρονται στο σημείο γ) ως ποσοστό των πληρωμών του άμεσου συμμετέχοντα μέσω του οποίου ο έμμεσος συμμετέχων έχει πρόσβαση στο ΣΣΣΠ.
            
         2.   Ο διαχειριστής ΣΣΣΠ εντοπίζει τις σημαντικές εξαρτήσεις μεταξύ άμεσων και έμμεσων συμμετεχόντων που ενδεχομένως επηρεάζουν το ΣΣΣΠ.
   3.   Ο διαχειριστής ΣΣΣΠ εντοπίζει τους έμμεσους συμμετέχοντες που προκαλούν σημαντικούς κινδύνους στο ΣΣΣΠ και τους άμεσους συμμετέχοντες μέσω των οποίων αυτοί έχουν πρόσβαση στο ΣΣΣΠ, με σκοπό τη διαχείριση των εν λόγω κινδύνων.
   4.   Ο διαχειριστής ΣΣΣΠ επανεξετάζει τους κινδύνους που απορρέουν από τις ρυθμίσεις διαβαθμισμένης συμμετοχής τουλάχιστον σε ετήσια βάση. Λαμβάνει μέτρα περιορισμού των κινδύνων, όταν απαιτείται, προκειμένου να διασφαλίζει την κατάλληλη διαχείρισή τους.
   Άρθρο 18
   Αποδοτικότητα και αποτελεσματικότητα
   1.   Ο διαχειριστής ΣΣΣΠ διαθέτει διαδικασία για τον εντοπισμό και την κάλυψη των αναγκών των αγορών στις οποίες το ΣΣΣΠ παρέχει υπηρεσίες, ιδίως σχετικά με:
   
               α)
            
            
               την επιλογή της διαδικασίας εκκαθάρισης και διακανονισμού·
            
         
               β)
            
            
               τη λειτουργική δομή·
            
         
               γ)
            
            
               το εύρος των προϊόντων που εκκαθαρίζονται ή διακανονίζονται·
            
         
               δ)
            
            
               τη χρήση τεχνολογίας και διαδικασιών.
            
         2.   Ο διαχειριστής ΣΣΣΠ έχει σαφώς καθορισμένους, μετρήσιμους και επιτεύξιμους σκοπούς και στόχους, για παράδειγμα όσον αφορά τα ελάχιστα επίπεδα υπηρεσιών, τις προσδοκίες διαχείρισης κινδύνων και τις επιχειρηματικές προτεραιότητες.
   3.   Ο διαχειριστής ΣΣΣΠ διαθέτει εδραιωμένους μηχανισμούς για την τακτική, τουλάχιστον σε ετήσια βάση, επανεξέταση των απαιτήσεων που καθορίζονται στις παραγράφους 1 και 2.
   Άρθρο 19
   Διαδικασίες και πρότυπα επικοινωνίας
   Ο διαχειριστής ΣΣΣΠ χρησιμοποιεί ή λαμβάνει υπόψη τις οικείες διεθνώς αποδεκτές διαδικασίες και πρότυπα προκειμένου να διευκολύνει την αποτελεσματική πληρωμή, εκκαθάριση, διακανονισμό και καταγραφή.
   Άρθρο 20
   Δημοσιοποίηση κανόνων, βασικών διαδικασιών και δεδομένων αγοράς
   1.   Ο διαχειριστής ΣΣΣΠ θεσπίζει σαφείς και ολοκληρωμένους κανόνες και διαδικασίες που γνωστοποιούνται πλήρως στους συμμετέχοντες. Οι σχετικοί κανόνες και βασικές διαδικασίες δημοσιοποιούνται.
   2.   Ο διαχειριστής ΣΣΣΠ γνωστοποιεί σαφή περιγραφή του σχεδιασμού και των εργασιών του συστήματος, καθώς επίσης και των δικαιωμάτων και υποχρεώσεων του διαχειριστή του ΣΣΣΠ και των συμμετεχόντων, προκειμένου οι τελευταίοι να είναι σε θέση να αξιολογούν τους κινδύνους τους οποίους αναλαμβάνουν με τη συμμετοχή τους στο ΣΣΣΠ.
   3.   Ο διαχειριστής ΣΣΣΠ παρέχει κάθε αναγκαία και προσήκουσα τεκμηρίωση και εκπαίδευση στους συμμετέχοντες προκειμένου να τους διευκολύνει να κατανοήσουν τους κανόνες και τις διαδικασίες του ΣΣΣΠ και τους κινδύνους που αντιμετωπίζουν λόγω της συμμετοχή τους σε αυτό.
   4.   Ο διαχειριστής ΣΣΣΠ δημοσιοποιεί τις προμήθειες τις οποίες χρεώνει το ΣΣΣΠ σε επίπεδο μεμονωμένων υπηρεσιών που προσφέρει, καθώς και τις εκπτωτικές πολιτικές του. Ο διαχειριστής ΣΣΣΠ παρέχει σαφή περιγραφή των τιμολογούμενων υπηρεσιών για λόγους σύγκρισης.
   5.   Ο διαχειριστής ΣΣΣΠ συμπληρώνει και δημοσιοποιεί τις απαντήσεις του στο υπόδειγμα της CPSS-IOSCO για τη δημοσιοποίηση πληροφοριών όσον αφορά τις υποδομές χρηματοπιστωτικών αγορών. Επικαιροποιεί τις εν λόγω απαντήσεις μετά από κάθε σημαντική μεταβολή στο σύστημα ή στο περιβάλλον αυτού, και σε κάθε περίπτωση τουλάχιστον κάθε δύο χρόνια. Ο διαχειριστής ΣΣΣΠ δημοσιοποιεί επίσης, κατ' ελάχιστον, τα βασικά δεδομένα για τον όγκο και την αξία των συναλλαγών.
   Άρθρο 21
   Κοινοποίηση πληροφοριών στην αρμόδια αρχή
   Η αρμόδια αρχή έχει το δικαίωμα να λαμβάνει από τον διαχειριστή ΣΣΣΠ κάθε πληροφορία και έγγραφο που απαιτείται για την αξιολόγηση της συμμόρφωσης με τις απαιτήσεις του παρόντος κανονισμού. Ο διαχειριστής ΣΣΣΠ παρέχει τις αντίστοιχες συγκεκριμένες πληροφορίες στην αρμόδια αρχή.
   Άρθρο 22
   Διορθωτικά μέτρα
   1.   Στην περίπτωση που ο διαχειριστής ΣΣΣΠ δεν συμμορφώνεται με τον παρόντα κανονισμό, η αρμόδια αρχή:
   
               α)
            
            
               ενημερώνει τον διαχειριστή ΣΣΣΠ για το είδος της μη συμμόρφωσης· και
            
         
               β)
            
            
               παρέχει στον διαχειριστή ΣΣΣΠ τη δυνατότητα ακρόασης και παροχής εξηγήσεων.
            
         2.   Βάσει των πληροφοριών που παρέχονται από τον διαχειριστή ΣΣΣΠ, η αρμόδια αρχή δύναται να δώσει εντολή στον διαχειριστή ΣΣΣΠ να εφαρμόσει συγκεκριμένα διορθωτικά μέτρα προκειμένου να άρει τη μη συμμόρφωση ή/και να αποφύγει την επανάληψή της.
   3.   Η αρμόδια αρχή δύναται να επιβάλλει αμέσως διορθωτικά μέτρα, σε περίπτωση που εντοπίσει, κατόπιν αιτιολογημένης γνώμης, ότι η περίπτωση μη συμμόρφωσης είναι αρκετά σοβαρή ώστε να απαιτεί άμεση δράση.
   4.   Η αρμόδια αρχή ενημερώνει αμέσως την ΕΚΤ για κάθε διορθωτικό μέτρο που επιβάλλεται σε διαχειριστή ΣΣΣΠ.
   5.   Είναι δυνατή η επιβολή διορθωτικών μέτρων ανεξαρτήτως των κυρώσεων που επιβάλλονται βάσει του κανονισμού (ΕΚ) αριθ. 2532/98 του Συμβουλίου, της 23ης Νοεμβρίου 1998, σχετικά με τις εξουσίες της Ευρωπαϊκής Κεντρικής Τράπεζας για επιβολή κυρώσεων, ή παράλληλα με αυτές (6).
   Άρθρο 23
   Κυρώσεις
   Σε περίπτωση παράβασης του παρόντος κανονισμού, η ΕΚΤ επιβάλλει κυρώσεις, σύμφωνα με τον κανονισμό (ΕΚ) αριθ. 2532/98 και τον κανονισμό (ΕΚ) αριθ. 2157/1999 της Ευρωπαϊκής Κεντρικής Τράπεζας, της 23ης Σεπτεμβρίου 1999, σχετικά με τις εξουσίες της Ευρωπαϊκής Κεντρικής Τράπεζας για επιβολή κυρώσεων (ΕΚΤ/1999/4) (7). Η ΕΚΤ δημοσιεύει ανακοίνωση σχετικά με τη μέθοδο υπολογισμού του ύψους των κυρώσεων.
   Άρθρο 24
   Επανεξέταση
   Το διοικητικό συμβούλιο επανεξετάζει τη γενική εφαρμογή του παρόντος κανονισμού το αργότερο εντός δύο ετών από την ημερομηνία έναρξης ισχύος του και, στη συνέχεια, ανά διετία και αξιολογεί κατά πόσον επιβάλλεται η τροποποίησή του.
   Άρθρο 25
   Τελικές διατάξεις
   1.   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   2.   Οι διαχειριστές ΣΣΣΠ έχουν στη διάθεσή τους ένα έτος από την ημερομηνία κατά την οποία τους κοινοποιείται η αναφερόμενη στο άρθρο 1 παράγραφος 2 απόφαση του διοικητικού συμβουλίου προκειμένου να συμμορφωθούν με τις απαιτήσεις που θεσπίζονται με τον παρόντα κανονισμό.
   3.   Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
   
      Φρανκφούρτη, 3 Ιουλίου 2014.
      
         
            Για το διοικητικό συμβούλιο της ΕΚΤ
         
         
            Ο Πρόεδρος της ΕΚΤ
         
         Mario DRAGHI
      
   
   
      (1)  Διαθέσιμες στον δικτυακό τόπο της ΤΔΔ (www.bis.org/publ/cpss43.pdf).
   
      (2)  Διαθέσιμες στον δικτυακό τόπο της ΤΔΔ (www.bis.org/publ/cpss101a.pdf).
   
      (3)  ΕΕ L 30 της 30.1.2013, σ. 1.
   
      (4)  ΕΕ L 166 της 11.6.1998, σ. 45.
   
      (5)  ΕΕ L 331 της 14.12.2011, σ. 1.
   
      (6)  ΕΕ L 318 της 27.11.1998, σ. 4.
   
      (7)  ΕΕ L 264 της 12.10.1999, σ. 21.